Ini Adalah Kisah Bagaimana Sani Express Ditubuhkan

Kepada mereka yang berasal daripada pantai timur dan utara tanah air, pasti akan mengenali Sani Express.

Perkhidmatan kelas pertama serta bas yang selesa menjadi sebab utama untuk penduduk terus memilih syarikat itu untuk pulang ke kampung. Jadi, bagaimanakah syarikat ini bermula?

Sani Express Sdn Bhd adalah anak syarikat kepada Sani United Berhad yang ditubuhkan pada tahun 2006 oleh Datuk Wan Mohammad Sani Salleh.

Sebelum itu beliau telah miliki enam buah bas untuk beroperasi tetapi tidak mampu membeli bahan api untuk mulakan perjalanan.

Hasrat untuk menubuhkan sebuah syarikat bas ekspress tercetus apabila beliau seringkali ulang-alik dari Terengganu ke Kuala Lumpur lebih 20 tahun lalu.

Oleh kerana pengalaman luas dalam menaiki bas, beliau berazam mahu memberikan perkhidmatan bas yang terbaik kepada orang ramai.

Sani Express memulakan perkhidmatannya pada tahun yang sama dengan 15 buah bas tempat duduk tunggal yang menuju Kuala Terengganu, Kota Bharu dan Kuantan.

Pertumbuhan yang pesat di sekitar Lembah Klang telah menarik lebih ramai perantau daripada pantai timur untuk bekerja di sana.

Situasi ini telah meningkatkan permintaan terhadap penggunaan bas ekspress bagi perjalanan pulang ke kampung dan kembali ke ibu kota.

Sebagai syarikat baru, sudah pastinya Sani Express menghadapi saingan sengit terutama terutamanya melibatkan laluan ke Kota Bharu dan Kuala Terengganu.

Dengan itu pada tahun 2008, Sani Express telah menukar bas satu tingkat kepada dua tingkat dengan tujuan untuk memberikan layanan terbaik kepada pelanggannya.

Pada mulanya, syarikat itu telah mendapatkan 15 buah bas dua tingkat bagi menggantikan bas setingkat yang melibatkan laluan ke Kota Bharu, Kuala Terengganu dan Kuantan.

Akibat daripada penambahan penumpang, Sani Express telah berjaya mendapatkan lagi 10 buah bas dua tingkat dengan 6 daripada adalah untuk perjalanan arah utara seperti Butterworth, Jitra dan Kuala Perlis.

Semua ini tidak akan terjadi jika beliau tidak mampu dapatkan pinjaman daripada Bank SME sebanyak RM2 juta pada tahun 2006 dan sehingga kini menerima RM100 juta untuk keseluruhan perniagaan.

Hari ini kita melihat Sani Express semakin menjadi pilihan bagi warga utara dan pantai timur untuk pulang ke kampung dan sebaliknya.

Persoalannya, bilakah perkhidmatan bas ini akan diperluaskan ke wilayah selatan seperti Seremban, Melaka dan Johor Baharu? Mungkin Sani Express akan menjadi pencetus kepada perkhidmatan bas yang selesa ke selatan tanah air.


Etiomologi Ibu Pertiwi: Patriotik Dan Kedewaan

Kita seringkali mendengar perkataan ini dalam beberapa lagu patriotik kita ketika kemerdekaan, dan juga ketika mendengarkan sajak bertemakan semangat kecintaan pada negara. Istilah ini juga disekalikan dengan perkataan lain iaitu, ‘ibu pertiwi’ dalam mana-mana penulisan. Namun apakah makna pertiwi ini dari segi asal-usulnya?

Istilah ‘pertiwi’ bukan sahaja digunakan dalam bahasa Melayu, ia juga digunakan oleh beberapa bahasa lain yang serumpun bersama bahasa Melayu. Seperti contoh bahasa Jawa, istilah ‘pratiwi’ diertikan sebagai bumi. Bahasa Toba-Batak juga, ‘portibi’ yang membawakan makna yang sama, namun juga barangkali boleh dimaknakan sebagai kawasan. Namun dalam bahasa Karo-Batak, istilah ‘pertibi’, berdasarkan maklumat diberikan oleh Gonda dalam ‘Sanskrit in Indonesia’, memaksudkannya sebagai ‘this world’. Makna ini mempunyai konotasi bahawa terdapat dunia yang lain selain daripada bumi. Gonda seterusnya menerangkan makna ‘pertibi’ ini sebagai ‘sublunary world’ dan hal ini menunjukkan terdapat dunia spiritual selain daripada dunia ini yang bersifat material. Gonda mendapati perkataan ini digunakan dalam hikayat dan kerangka agama.

Walaupun demikian, terdapat keanehan bagi istilah ‘pertiwi’ ini terutamanya dalam bahasa Makasar. Istilah ‘pertiwi’ di dalam bahasa Makasar disebutkan sebagai ‘pěrětiwi’ dimaknakan sebagai ‘netherworld’ atau neraka atau diringkaskan perkataanya sebagai ‘reti’; Puwam-reti = Puwam-pěrětiwi memberikan erti pemerintah dunia neraka.

Namun apakah makna ‘pertiwi’ dalam bahasa Melayu? Adakah ia mengandungi makna yang sama sepertimana dalam bahasa-bahasa serumpun dengannya? Jika diperhatikan makna ‘pertiwi’ dalam bahasa Melayu, ia mempunyai dua makna. Pertamanya maknanya itu boleh difahami sebagai ‘tanah air’ atau ‘tempat tumpah darah’, namun ia perlu digandingkan dengan perkataan ‘ibu’ dihadapannya. Justeru itu melahirkan istilah ‘ibu pertiwi’ yang kemudiannya memaksudkan istilah patriotik ini.

Namun demikian, dalam makna pertama itu, jelas istilah ‘pertiwi’ itu tidak dapat dimaknakan dengan sendirinya tanpa ada sokongan perkataan lain. Maka istilah ‘pertiwi’ itu sendiri dapat dilihat dari makna yang kedua yang lebih mendalam mengandungi unsur kedewaan dalam ajaran Veda. Jelas di sini ‘pertiwi’ adalah nama seorang dewi yang menguasai bumi, yang dinamakan sebagai Dewi Pertiwi.

Kesemua istilah daripada beberapa bahasa ini berasal daripada istilah Sanskrit, iaitu ‘prthivī’. Dibandingkan dengan kesemua bahasa-bahasa ini, istilah Melayu lebih hampir dengan makna ‘prthivi’ dalam bahasa Sanskrit. ‘Prthivī’ di samping maknanya bumi, ia juga membawakan makna lain yang berkaitan dengan kosmogoni Veda. Hal ini boleh didapati dalam Rg Veda, yang merupakan kitab Veda tertua di antara Yajur, Samar, dan Atharva.

Istilah ‘prthivī’ dalam Rg Veda seringkali digandingkan dengan dewa langit, iaitu ‘Dyaus’. Kedua dewa ini dianggap sebagai ibubapa para dewa, dengan istilah ‘pitra’ (ayah) dan ‘matra’ (ibu). Dalam petikan ayat lain dalam Rg Veda, langit dan bumi dibahasakan sebagai ayah dan ibu. Jelas disini bahawa ‘prthivī’ dinisbahkan dengan ciri yang feminin, sepertimana dalam ungkapan Inggeris digelar sebagai ‘Mother-Earth’ atau ‘Mother of Nature’. Istilah ‘pertiwi’ yang mengertikan dewi bumi jelas kelihatannya diambil daripada istilah ‘prthivī’ dalam kitab Rg Veda pada zaman Hindu-Buddha di Alam Melayu.

-Pawaka Legendria-

RUJUKAN:

Gonda, J., (1952). Sanskrit in Indonesia. Nagpur: The International Academy of Indian Culture.

Shariff, M. M., (1994). Sejarah Islam Dari Segi Falsafah Jilid 1. Kuala Lumpur: Dewan Bahasa Dan Pustaka.

GAMBAR: Patung Dewi Prthivī disimbolkan sebagai Ibu Pertiwi di Monumen Nasional Indonesia (MoNas) dengan berpakaian diraja kuno. Ehsan gambar daripada Wikipedia


Arkeologi Jumpa Rangka Orang Turki Sezaman Uthmaniyah Di Melaka

Orang-orang Samarkand amnya terdiri dari orang berbangsa Turkik dan beragama Islam. Samarkand pernah menjadi ibu negeri Empayar Timurid (Amir Timur / Tamerlane) sekitar abad ke-14, dan ibu negeri Uzbekistan pada abad ke-19.

Semenjak abad kedua sebelum Masihi, orang Samarkand mengembara hingga ke Cina melalui Laluan Sutera merentas padang pasir, gurun dan bukit dengan menunggang unta atau kuda.

Sekitar 1480-an, rombongan Samarkand telah dicatatkan mengubah laluan tradisi dengan mengikuti laluan laut pula. Ini berlaku apabila Empayar Turki Uthmaniyyah beransur-ansur menutup jalan bagi Laluan Sutera setelah memberhentikan hubungan perdagangan dengan Cina bermula pada tahun 1453.

Rekod Maharaja Ming iaitu Ming Shi-Lu (MSL) bertarikh 25.6.1485 mencatatkan terdapat percubaan rombongan ufti dari Sa-ma-er-han (MSL: 撒馬兒罕) (Samarkand) yang berhasrat hendak menggunakan jalan laut untuk pulang ke negara mereka. Walaubagaimanapun, Kerajaan Ming menganggap percubaan membeli singa dan hasrat membawanya ke Guang-dong melalui jalan laut menyusuri Melaka akan mengundang malang kepada Guang-dong. Catatan dari MSL dipetik:

“The Guang-dong Provincial Administration Commissioner of the Left Chen Xuan memorialized: “It has been heard that the Sa-ma-er-han envoy is to return to his country through Guang-dong and will go via the country of Melaka to try to purchase a lion to present. The lion is a useless wild animal. Guang-dong has for repeated years suffered floods and droughts and has also been subject to earthquakes. The movement of the stars and the portents have all been unusual and the people are not at peace in their lives. It is requested that orders be quickly conferred stopping this mission.”

The memorial was sent to the Ministry of Rites which held:

“We should instruct the escorts and interpreters to ensure that once the envoy arrives in Guang-dong he returns home quickly and does not cause trouble.”

This was approved.”

Walaupun larangan ini dikeluarkan, orang-orang Samarkand di zaman pemerintahan Sayid Ahmad II (MSL: A-hei-ma) enggan mematuhinya dan telah memilih jalan laut melalui Selat Melaka. Terdapat pelayaran yang diketuai Zuo Fu pada Oktober 1485 yang mungkin telah dinaiki oleh orang-orang Samarkand tersebut untuk ke Melaka dan kemudian ke Teluk Parsi. Ketika itu Cina diperintah oleh Maharaja Chenghua (r.1464-1487) di mana pentadbirannya dipengaruhi gundik bernama Wan Guifei (Consort Wan).

Catatan MSL bertarikh 10.12.1489 pula jelas menunjukkan pertukaran laluan orang-orang Samarkand ini di mana mereka telah memilih jalan laut melalui Melaka untuk ke Cina. Ini membangkitkan kemarahan Kerajaan Ming yang mengeluarkan larangan kedua. Saya sertakan petikan MSL di bawah pemerintahan Maharaja Hong-zhi (1487-1505):

“Under the old regulations, Sa-ma-er-han always came to offer tribute through Gan-su, where the mission was examined and sent on. At this time, the envoys who had been sent by the king A-hei-ma, came on the route from the country of Melaka, to offer lions, parrots and other goods. When they reached Guang-zhou, the regional commander and the grand defender of Guang-dong/Guang-xi advised. The Emperor stated:

“I will not accept presents of rare birds and exotic animals. The fan envoys are villainous and guileful and they have not come along the regular route. Immediately send officials to stop them and send them back. The Guang-dong grand defender and grand coordinator have violated regulations by sending them on. They should be punished. However, I am leniently pardoning them, but the Ministry of Rites is to send a despatch of instruction to them.”

The Ministry of Rites re-submitted its deliberations:

“Although the yi envoys have violated regulations in coming to offer tribute, they cannot be refused. That would be excessive. They should be provided with small rewards and it may also be considered providing biao-li of variegated silks and other goods for them to confer, on their return home, upon A-hei-ma to reward his thoughts, so that he will know of the Court’s benevolence in treating those from the distance with kindness.”

This was approved.”

Pihak Universiti Sains Malaysia dan Jabatan Warisan Negara telah menjumpai rangka orang-orang ras kaukasia di sekitar bangunan Hongkong Bank Melaka pada tahun 2007 (kawasan Kubu Middleburgh) yang dikatakan telah disiksa tetapi dikebumi secara teratur.  Kawasan ini juga adalah dipercayai kawasan sempadan antara Istana Melaka dan Pelabuhan Melaka.

Didapati orang Eropah yang tiba di Melaka pada abad ke-15 ini disiksa dibahagian kaki di mana terdapat paku berukuran 4 inci yang menembusi bahagian lutut salah seorang dari mereka. Ini mungkin kesan penggunaan alat penyiksaan yang digelar “Malay boot” atau “Spanish boot”.

Terdapat kemungkinan bahawa ini adalah rangka-rangka orang Samarkand yang tiba di pelabuhan Melaka di zaman Kesultanan Melayu Melaka. Orang-orang Samarkand bersaiz besar dan mempunyai DNA campuran termasuk DNA Eropah, Kaukasia, Arab dan Asia Timur.

Video menerangkan tentang Samarkand dan Uzbekistan.

Kemungkinan besar mereka dihukum oleh Kerajaan Ming melalui ejen-ejen Guang-dong Grand Defender & Grand Coordinator apabila tiba di pelabuhan Melaka kerana melanggari perintah Maharaja Ming untuk tidak menggunakan jalan laut. Ini juga dapat menjelaskan mengapa mereka ditanam secara teratur di kawasan tersebut. Memandangkan mereka orang Islam, jenazah mereka dikebumikan oleh orang-orang Melaka di perkuburan tempatan yang terletak berhampiran pelabuhan iaitu berdekatan Balai Mendapa Istana Melaka.

RUJUKAN:

1. The Ming Shi-lu (veritable records of the Ming Dynasty) as a source for Southeast Asian history, 14th to 17th centuries, Geoffrey Wade (1994).

2. https://en.m.wikipedia.org/wiki/Samarkand

3. https://en.m.wikipedia.org/wiki/Boot_(torture)


Dr Khafidz Soroni: Pakar Hadis Rujukan Ahlul Sunnah Waljmaah

Terkenal sebagai seorang yang tawaduk dan lembut tutur katanya, Dr Khafidz Soroni berjaya dalam kajian PhD nya bagi membandingkan ilmu hadis dalam mazhab Syafie dan mazhab Hanafi tanpa sebarang pembetulan.

Dr Mohd Khafidz bin Soroni @ Hj Ahmad Mughni dilahirkan pada 1 Oktober 1974 di Klang, Selangor. Beliau memiliki ijazah Sarjana Muda dari Universiti al-Azhar, Mesir dalam bidang Hadis. Seterusnya, beliau menyambung pengajian ke Universiti Malaya pada peringkat Master dalam bidang al-Quran dan Hadis pula.

Dalam kajian peringkat PhD di Kolej Universiti Islam Antarabangsa, tesis Dr Khafidz Soroni mendapat kepujian yang tinggi. Judul tesis tersebut adalah “Ulum al-Hadis Antara Mazhab Hanafi dan Mazhab Syafie : Perbandingan Antara Kitab Zafar al-Amani dan Kitab Manhaj Dhawi al-Nazar”.

Dr Khafidz Soroni berjaya mengkaji perbandingan pengaruh mazhab Fiqh dalam karya ulum hadis. Kitab yang menjadi subjek kajian adalah karya ulama besar terkenal dari dua mazhab. Pertama, kitab Manhaj Dhawi al-Nazar fi Sharh Manzumah ‘Ilm al-Athar karya Syeikh Muhammad Mahfuz al-Tarmasi daripada kalangan ulama mazhab Syafie. Kedua, kitab Zafar al-Amani fi Mukhtasar al-Jurjani karya Syeikh Abdul Hayy al-Laknawi daripada kalangan ulama mazhab Hanafi.

Al-Tarmasi berkecenderungan kepada usul dan prinsip Mazhab Syafie. Beliau sentiasa merujuk kepada pandangan tokoh-tokoh ilmu hadis mazhab Syafie seperti al-Hakim, Ibn al-Salah, Ibn Hajar, al-Nawawi, al-Iraqi dan al-Suyuti. Ini kerana kitab-kitab para ulama hadis tersebut merupakan sumber rujukan utama beliau dalam kitab Manhaj Dhawi al-Nazar.

Al-Tarmasi asy-Syafie banyak menggunakan istilah-istilah yang menunjukkan kecenderungannya pada mazhab Syafie. Al-Tarmasi asy-Syafie dalam beberapa tempat mengangkat dan memperkukuhkan pandangan mazhab Syafie di dalam karyanya ini.

Al-Laknawi lebih cenderung kepada usul dan prinsip mazhab Hanafi. Lebih menjelaskan lagi, kajian mendapati Al-Laknawi al-Hanafi di dalam kitabnya Zafar al-Amani ini menggunakan banyak istilah-istilah yang menunjukkan kecenderungan beliau kepada mazhabnya itu.

Al-Laknawi al-Hanafi banyak mentarjihkan pandangan mazhab Hanafi apabila berlaku pertembungan antara berbagai pandangan di dalam karyanya ini. Selain itu, dapat dilihat dalam syarahnya, al-Laknawi al-Hanafi merujuk kepada banyak kitab-kitab ulama Hanafi.

Bagi melihat kecenderungan mazhab antara al-Tarmasi asy-Syafie dalam kitab Manhaj Dhawi al-Nazar dan al-Laknawi al-Hanafi dalam kitab Zafar al-Amani, beberapa perbahasan hadis dalam kitab mereka dapat dilihat secara jelas. Antaranya adalah hadis Basmallah al-Fatihah dalam solat, Hadis al-Qullatain dan Hadis al-Isfar.

Melalui kajian terhadap contoh-contoh hadis dalam kitab Manhaj Dhawi al- Nazar dan kitab Zafar al-Amani, jelas membuktikan bahawa perbahasan ilmu hadis juga tercorak melalui disiplin mazhab fiqh. Ini kerana penulis kedua-dua kitab tersebut menghurai hadis-hadis menurut kecenderungan mazhab masing-masing.

Selain kajian mengenai perbezaan ilmu Hadis dalam mazhab Syafie dan mazhab Hanafi, Dr Khafidz Soroni juga banyak mengarang jurnal akademik, seminar, laporan penyelidikan, prosiding dan penulisan popular lain. Antaranya, pakar hadis ini giat menulis sebagai kolumnis majalah atau akhbar, bab-bab dalam buku, menyunting bahkan memiliki banyak karya berbentuk buku sendiri. Antaranya adalah :-

– Mustalah al-Hadith al-Muyassar.– Kaedah-kaedah Takhrij al-Hadith.– Manahij al-Muhaddithin: Metod dan Pendekatan Sarjana Hadith– Syeikh Muhammad Yasin Al-Fadani (1916 – 1990) Dan Ketokohannya Dalam Ilmu Riwayah Al-Hadith– 40 Hadith Tentang Keberkatan. Kuala Lumpur– Q & A Hadith : Pencerahan 41 Hadits Yang Masyhur Dalam Masyarakat– 40 Hadith Tentang Kanak-kanak– 200 Hadis Pembangunan Insan

Beliau juga menyelia latihan ilmiah serta kertas kerja dan mengajar dalam lapangan ilmu hadis seperti Mustalah al-Hadis, Dirasat al-Asanid, Mabadi’ al-Ta’amul Ma’ al-Sunnah, Ilm al-Rijal, Manahij al-Muhaddisin, Ilm al-Takhrij, Ilm Rijal al-Hadith, al-Hadith al-Mawdhu’i dan lain-lain. Beliau merupakan felo Pusat Kajian Hadis (INHAD) serta banyak menyampaikan ceramah-ceramah ilmiah.

Selain menjadi ahli Lajnah Tahqiq Hadith Kementerian Dalam Negeri, beliau juga merupakan salah seorang Ketua Lajnah Hadis ikatan Ilmuwan Ahli Sunnah Wal Jamaah Malaysia (ISLAMI). Beliau sebelum ini giat menghurai tafsiran hadis-hadis akhir zaman agar tidak dipesongkan maknanya oleh golongan teori konspirasi di sawanih.blogspot.com atau https://www.facebook.com/sawanih/


Kaum Khmer: Pembina Kuil-Kuil Hindu-Buddha di Asia Tenggara

Kaum Khmer adalah salah satu kumpulan etnik Asia Tenggara yang berasal dari tanah Kemboja yang mempunyai populasi sekitar 15.9 juta orang. Mereka berkomunikasi dengan bahasa Khmer, antara kumpulan bahasa Austroasiatik terbesar yang biasa diamalkan oleh masyarakat di utara, timur, dan timur laut India serta sebahagian Bangladesh. Masyarakat di selatan China dan beberapa kepulauan di Lautan India juga mengamalkan bahasa Khmer. Komuniti Khmer juga hadir di beberapa buah negara barat seperti Perancis, US, UK, Kanada, dan Australia.

Kaum Khmer adalah antara kumpulan etnik tertua yang menetap di Asia Tenggara dan tinggal di bahagian barat jauh dari Burma yang ketika itu diduduki oleh kaum Mon. Majoriti ahli arkeologi, linguistic dan sejarahwan China berpendapat kaum Khmer tiba di Asia Tenggara sebelum 2000 SM dan membawa ilmu agrikultur terutamanya penanaman padi. Kaum Khmer mewujudkan alphabet Khmer, alphabet terawal Asia Tenggara sehingga lahir alphabet seterusnya iaitu Thai dan Laos yang sehingga kini diamalkan oleh masyarakatnya.

Pada abad pertama Masihi, kerajaan Funan (50 – 550) ditubuhkan sekitar tenggara tanah Kemboja dan delta Sungai Mekong. Dari pemerintahan kerajaan Funan yang memfokuskan kepada aktiviti perdagangan laut, komuniti Khmer ketika itu menerima ajaran Buddha dan mengambil konsep devaraja dari ajaran Hindu: kepercayaan bahawa raja itu jelmaan tuhan/dewa. Pada abad ke-5 Masihi, muncul kerajaan saingan iaitu Chenla yang bertempat di Utara Kemboja datang menumbangkan kerajaan Funan dan akhirnya menguasai Kemboja. Walaupun kerajaan agraria Chenla (550 – 802) berjaya tumpaskan Funan, namun tiada kesatuan sesama mereka yang berada di posisi kerajaan masing-masing. Pada tahun 802, raja kaum Khmer iaitu Jayavarman II muncul sebagai wira dengan menyatupadukan Kemboja utara dan selatan, kemudian menggelarkan dirinya sebagai Chakravartin iaitu Raja Segala Raja atau Raja Dunia.

Menurut inskripsi Sdok Kok Thom, pada tahun 781, Indrapura adalah ibu kota pertama milik Jayavarman II yang berdekatan dengan kota Kompong Cham. Ketika itu Jayavarman membina pengaruhnya dengan menentang raja-raja seterunya dan pada tahun 790 baginda menjadi raja kepada kerajaan Angkor atau Kambuja, gelaran bagi kerajaan persendirian kaum Khmer. Kemudian baginda memindahkan pusat pemerintahan ke kota purba Mahendraparva, jauh ke utara dari tasik besar Tonle Sap. Di situ baginda bersama rakyat menyambut kebebasan dan penubuhan kerajaan mereka dan Jayavarman II melantik dirinya sebagai devaraja dalam ritual pertabalan mengikut tradisi Hindu.

Pada tahun berikutnya dan seterusnya, raja Jayavarman II memulakan kempen penaklukan dan sekali lagi baginda memindahkan pusat pemerintahan dengan membina kota purba Hariharalaya, berdekatan kota Rolous. Selepas kemangkatan Jayavarman II pada tahun 835, pemerintahan Angkor diteruskan oleh anaknya iaitu Jayavarman III. Pada tahun 877, tiba giliran Indravarman I menjadi pemerintahn Angkor setelah kemangkatan Jayavarman III.

Keturunan Jayavarman II meneruskan kempen penaklukan Angkor ke atas tanah kerajaan lain namun Indravarman I mahu mengembangkan kuasa kerajaan tanpa sebarang perang. Jadi, baginda memulakan projek pembinaan sebagai cara pengembangan kuasa melalui agama, dengan menggunakan sumber kewangan dari hasil perdagangan dan agrikultur. Binaan pertama dalam projek ini adalah kuil Preah Ko. Kemudian Indravarman I mengembangkan pembangunan kota Hariharalaya dengan pembinaan kuil Bakong. Kuil Bakong dikatakan binaan hasil inspirasi pembinaan kuil Borobudur yang terkenal di Pulau Jawa. Ini menunjukkan kerajaan Angkor mempunyai hubungan rapat dengan Pulau Jawa yang ketika itu Dinasti Sailendra adalah pemerintahnya.

Pada tahun 889, Yasovarman I, putera Indravarman I menjadi pemerintah Angkor seterusnya. Dengan mengikut jejak ayahandanya, baginda membina kota pertama kerajaan Angkor selepas pemerintahan raja pertama, iaitu Yasodharapura. Kuil utama kota pertama Angkor ini adalah Phnom Bakheng yang terletak di bukit ketinggian 60 meter dari kota. Baginda juga membina tasik buatan iaitu Baray Timur yang menampung air sebanyak 50 juta meter per padu.

Pada awal abad ke-10 Masihi, kerajaan Angkor berpecah dengan pembinaan kota purba Lingapura oleh raja Jayavarman IV. Pada tahun 944, Rajendravarman II berjaya satukan kembali dengan kembalikan pusat pemerintahan ke kota Yasodharapura. Baginda meneruskan kembali projek pembinaan kuil oleh raja-raja terdahulu di seluruh tanah Angkor dengan  pembinaan kuil Mebon Timur yang bertempat di tengah pulau dalam Baray Timur dan beberapa kuil Buddha seperti kuil Pre Rup. Setelah sekian lama kerajaan Angkor tidak terlibat dalam peperangan, pada tahun 950 terjadilah peperangan Angkor dengan kerajaan jiran iaitu Champa.

Putera raja Rejendravarman II iaitu Jayavarman V menjadi pemerintah pengganti ayahanda dari tahun 968 hingga 1001. Baginda memastikan kerajaannya masuk ke zaman kemuncak iaitu Pax-Angoria atau zaman keamanan dengan memperkayakan budaya tempatan dan menjana kekayaan sumber. Jayavarman V membina ibu kota baharu yang bernama Jayendranagari sebagai pusat pemerintahan baru serta membina kuil diraja iaitu Ta Keo, satu-satunya kuil yang dibina menggunakan batu kapur. Di zaman baginda juga lahirnya beberapa kelas menengah seperti ahli falsafah, cendikiawan dan artis seni.

Setelah kemangkatan Jayavarman V, selama 5 tahun konflik kerajaan berlaku dengan perebutan takhta oleh tiga orang raja yang saling bersaing sehinggalah saja Suryavarman I peroleh takhta pada tahun 1006. Di zamannya, Suryawarman I mengadakan hubungan diplomatik dengan dinasti Chola yang memerintah selatan India dan baginda menghadiahkan kereta kuda perang (chariot) kepada pemerintah Chola ketika itu bernama Rajaraja Chola I. Dalam pemerintahan baginda sentiasa ada konflik dari pihak musuh yang ingin menggulingkannya. Setelah berjaya menyelesaikan konflik tersebut, kerajaan Tambralinga pula menjadi saingan Angkor seterusnya. Bagi menghalang kerajaan Tambralinga yang semakin berkembang, Suryavarman I memohon bantuan dari kerajaan dinasti Chola di mana pemerintahnya adalah Rajendra Chola I. Kerajaan Tambralinga yang sedar akan kesatuan Chola-Angkor itu turut memohon bantuan dari kerajaan Srivijaya yang menguasai perdagangan maritime di Asia Tenggara. Ini menjadikan peperangan secara tidak langsung antara dinasti Chola dan Srivijaya. Akhirnya kesatuan Chola-Angkor berjaya menyekat pemgembangan kuasa Tambralinga dengan kemenangan mereka.

Tidak sekadar Suryavarman I berfokus kepada penyelesaian konflik para pesaingnya, baginda juga tidak melupakan projek pembangunan kuil yang telah lama diteruskan oleh raja-raja lain antaranya adalah Preah Vihear di atas Pergunungan Dangrek yang mana sehingga kini masih dalam perebutan antara Thailand dan Kemboja. Setelah kemangkatan baginda pada tahun 1050, Udayadityavarman II menjadi pemerintah seterusnya dengan pembinaan kuil Baphuon dan Baray  Barat. Pada 1074, kerajaan Angkor yang diperintah oleh adik leleki Udayadityavarman II iaitu Harshavarman III berkonflik lagi dengan kerajaan Champa bawah pemerintahan Harivarman IV.

Abad ke-12 adalah zaman yang konflik melibatkan perebutan kuasa di tanah Kemboja. Sehingga pemerintahan Suryavarman II (1113 – 1150), kerajaan Angkor bersatu semula dan kuil terbesar telah dibina selama 37 tahun, iaitu Angkor Wat sempena penyembahan kepada dewa Vishnu. Baginda juga melakukan kempen penjarahan ke atas kerajaan Melayu Champa dan Dai Viet namun gagal walaupun negara-kota Vijaya milik Champa sentiasa bertukar tangan sehingga menjadi milik Angkor pada tahun 1149. Masuk tahun 1177, Angkor Wat dijarah dan berlaku peperangan maritim di tasik Tonle Sap yang dimulai oleh raja Champa, Jaya Indravarman IV. Pemerintah ketika itu, raja Tribhuvanadityavarman (1165 – 1177) telah dibunuh.

Masuk ke zaman pemerintahan Jayavarman VII (1181 – 1219), baginda dikatakan adalah raja Kemboja terbaik sepanjang zaman. Sebelum menaiki takhta, baginda adalah jeneral perang. Setelah Champa menakluk ibu kota Angkor, baginda mengumpulkan para tenteranya dan melakukan misi rampasan kembali ibu kota mereka. Setelah pertabalan diraja, Jayavarman VII meneruskan kempen menentang kerajaan Champa selama 22 tahun dan diakhiri dengan kekalahan musuh. Sebahagian besar tanah Champa telah menjadi milik Angkor.

Raja Jayavarman VII dikatakan sebagai raja terbaik yang terakhir kerana tidak sekadar kejayaan besar dalam kempen menentang Champa. Ia disebabkan baginda bukan raja yang tirani seperti raja-raja terdahulu. Baginda menyatukan seluruh kerajaan (termasuk tanah jajahan bekas Champa) dan melakukan projek pembangunan yang terpenting. Ibu kota bernama Angkor Thom (bermaksud ‘Kota Terbaik’) dibina menjadi kota pemerintahan baru. Banyak kuil Buddha dibina dimulai dengan kuil Bayon, khas kepada penganut aliran Mahayana; Ta Prohm, Preah Kham, Banteay Kdei dan Neak Pean. Tasik buatan seperti Srah Srang juga dibina dalam projek pembinaan baginda. Tidak lupa juga jalan raya yang dibina untuk menghubungkan setiap kota dalam empayar, tempat rehat untuk para pengembara dan menubuhkan 102 buah hospital. Inilah zaman kemuncak Angkor yang memfokuskan pembangunan empayar.

Setelah kemangkatan Jayavarman VII, puteranya iaitu Indravarman II (1219 – 1243) menggantikan posisi mendiang ayahandanya. Baginda meneruskan projek pembangunan kuil yang sekian lama ayahanda usahakan. Namun pemerintahan baginda masuk kepada zaman keruntuhan empayar Angkor. Pada tahun 1220, akibat konflik dari pengembangan kuasa kerajaan Dai Viet dan sekutunya iaitu Champa, beberapa buah kawasan di timur (tanah bekas jajahan Champa) dirampas kembali. Manakala di bahagian barat empayar, kaum Thai memberontak sehingga menubuhkan kerajaan Thai di kota Sukhothai dan menekan Angkor. Dua ratus tahun kemudian, kerajaan Sukhothai menjadi kerajaan saingan empayar Angkor.

Pemerintahan Indravarman II kemudian digantikan oleh Jayavarman VIII (1243 – 1295). Jayavarman VIII adalah penganut ajaran Hindu Shaivisma.  Kerana membenci ajaran Buddha yang dianuti oleh raja-raja sebelumnya, banyak patung-patung Buddha dimusnahkan dan menggantikan kuil Buddha kepada kuil Hindu. Pada tahun 1283, empayar Angkor ditekan oleh dinasti Yuan di China, ketika itu diperintah oleh Kublai Khan, menghantar rombongan perang yang diketuai oleh jeneral Sogetu ke Angkor. Jayavarman VIII tidak mahu mencetuskan peperangan, seterusnya memulakan penghantaran ufti ke China bermula tahun 1285. Sehingga pada tahun 1295, pemerintahan Jayavarman VIII digulingkan oleh anak menantu baginda iaitu  Srindravarman (1295 – 1309). Raja Srindravarman adalah penganut ajaran Buddha Theravada yang baru saja tiba dari Sri Lanka. Jadi baginda berusaha menyebarkan ajaran Buddha baru itu ke seluruh empayar.

Pada bulan Ogos 1296, pengutus China bernama Zhou Daguan tiba ke Angkor dan merekodkan bahawa “Dalam peperangan dengan Siam, kota ini hampir ke penghancuran”. Zhou Daguan tetap tinggal di istana Srindravarman sehingga bulan Julai 1297. Belia adalah pengutus pertama dan terakhir ke Angkor. Tujuan beliau menetap hampir setahun di Angkor kerana beliau ingin mencatat kehidupan seharian kaum Khmer. Beliau adalah figura terpenting dalam membawa asal-usul kaum Khmer. Beliau juga mencata dengan terperinci tentang kuil-kuil agung seperti Angkor Wat dan Bayon. Pernah beliau mencata bahawa kuil Bayon diliputi dengan emas. Dalam catatan beliau juga ada mencatat beberapa informasi penting berkenaan cara hidup rakyat Angkor.

Pada abad ke-14 Masihi, empayar Angkor di ambang kehancuran. Para sejarahwan menyatakan beberapa faktor kehancuran empayar Angkor:

Di akhir kekuasaan Angkor, pada zaman pemerintahan Barom Reachea (1566 – 1576), sempat bertahan seketika dari anccaman kerajaan Thai dan terpaksa kembali semula ke kota Angkor bersama para diraja, terpaksa akur dengan kekuasaan Thai. Kini, Kemboja menjadi sebuah negara bangsa setelah mendapat kemerdekaan dari kependudukan Perancis pada tahun 1953 dan berlaku siri peperangan yang terkenal seperti Perang Vietnam (1969 – 1973) dan Perang Kemboja-Vietnam (1979 – 1991).

SUMBER:


Wu Zetian: Riwayat Gundik Menjadi Maharaja China

Tidak banyak sejarah yang memiliki daya tarikan yang jauh lebih menarik berbanding sejarah Cina. Sejarahnya penuh dengan ciri budaya yang unik, mitologi yang berwarna-warni lagi misteri, dan antara ciri yang paling menarik, pergelutan kuasa yang tidak henti. Kisah yang akan kita sentuh pada hari ini adalah salah satu kisah yang paling menarik dalam sejarah Cina, melibatkan Wu Zetan – maharaja wanita pertama dan terakhir yang menduduki takhta Cina. Satu-satunya maharani yang berkuasa.

Dengan memiliki biografi yang diperkirakan antara yang paling sukar dan kejam, Wu Zetian terus menggamit perhatian sejarahwan sehingga ke hari ini. Tidak berputus asa pada halangan semacam apapun semata-mata mahu mencapai matlamat dan memenuhi impiannya, wanita ini memenuhkan hayatnya dengan satu perkara utama – rasa dahaga yang tidak lekang untuk meraih kuasa dan pengaruh di istana Cina. Hayat dan pemerintahannya ditakdirkan untuk membentuk semula sejarah Cina dan mencipta semula piawai kemasyarakatan mereka. Impiannya ini adalah ciri penting yang menjadikan kisah hidupnya begitu unik.

BUKAN HANYA SEORANG GUNDIK – KEHIDUPAN AWAL WU ZETIAN

Pada 17 Februari 624, Wu Zao dilahirkan sama ada di Lizhou atau Wnshui, Cina – sebagai puteri bagi sebuah keluarga bangsawan lagi kaya. Bapanya, Wu Shiyue memperoleh kekayaannya menerusi perniagaan kayu balak. Kekayaannya terus bertambah, namun prestijnya tidak pernah mencapai pengaruh yang cukup besar. Ibunya juga merupakan anggota keluarga yang agak berkuasa pada masa itu, iaitu keluarga Yang.

Pada usia kanak-kanaknya, dengan pengaruh yang dimiliki oleh kedua orang tuanya, Wu Zhao sebagaimana beliau dikenali pada waktu itu, dilorongkan ke sebuah takdir yang besar. Hubungan ibu bapanya yang baik dengan Li Yuan, seorang gabenor dan bakal canselor agung, seterusnya Maharaja Dinasti Tang melicinkan lagi perjalanan takdir tersebut.

Li Yuan melanjutkan episod hidupnya dengan menggulingkan maharaja yang berkuasa pada waktu itu dan menaikkan seorang pemerintah boneka. Secara bertahap tetapi pasti, beliau turut menghapuskan kuasa maharaja itu juga. Sepanjang tempoh tersebut, beliau kekal menjalinkan hubungan yang mesra dengan keluarga Wu Zhao.

Semenjak kanak-kanak, Wu Zhao sangat pandai membaca dan menerima pendidikan yang agak baik, sesuai dengan statusnya sebagai seorang puteri bagi sebuah keluarga yang kaya. Beliau terbukti sebagai seorang gadis yang cerdik, mahir dalam seni dan sastera, dan meraih sokongan yang meluas daripada rakan-rakan seusianya.

Pada usia 14 tahun, Wu Zhao dihantar ke istana diraja di mana beliau berkhidmat sebagai gundik diraja bagi Maharaja Taizong. Menjadi seorang gundik membawa maksud menjadi ‘isteri rendahan’ maharaja. Justeru, Wu menikm4ti banyak kelebihan dan beliau mengambil peluang untuk melanjutkan pendidikan dengan lebih tinggi dan meningkatkan kedudukannya sebagai cairen, iaitu tingkat kelima dari keseluruhan sembilan tingkat di dalam strata sosial istana diraja Cina.

WU ZETIAN MEMANJAT TANGGA KUASA

Maharaja Taizong memiliki 14 orang anak dan Wu Zetian menjalinkan hubungan dengan putera kesembilannya, Li Zhi yang secara kebetulan menjadi maharaja yang seterusnya, iaitu Maharaja Gaozong. Semasa pemerintahannya, Wu menjadi seorang Zhaoyi, iaitu gundik berkedudukan tertinggi bagi tingkat jiupin, tingkat kedua dalam strata sosial istana yang kadangkala turut disebut sebagai ‘Sembilan Gundik’.

Tingkat yang dikecapinya ini menjadi tiket untuk meraih kedudukan yang lebih berpengaruh, dan beliau semakin meluaskan pengaruhnya di dalam istana Maharaja Taizong yang pada akhirnya beliau secara efektif berupaya memberikan keputusan dalam hal-hal penting. Beliau juga tidak henti-henti dari cuba meraih kuasa dan pengaruh yang lebih tinggi.

Beliau kemudiannya menjadi gundik kesayangan maharaja dan pada tahun 652M, beliau melahirkan putera pertamanya, diikuti oleh putera kedua pada tahun selanjutnya. Pada tahun 654M, beliau melahirkan seorang puteri yang beliau sendiri membvnuhnya dengan mencekiknya sehingga m4ti. Hal ini dilakukan demi memerangkap seterunya – Permaisuri Wang. Tindakannya itu mengisyaratkan betapa mendalamnya impian yang beliau miliki. Namun, sama ada peristiwa tersebut benar-benar berlaku ataupun tidak masih lagi menjadi bahan perdebatan dalam kalangan sejarahwan.

Dalam kecamuk pergelutan kuasa itu, Wu berupaya memainkan peranan di dalam melucutkan kedudukan Permaisuri Wang dan beliau sendiri kemudiannya dilantik menjadi permaisuri baru (huanghou) bagi Maharaja Gaozong. Setelah itu, beliau memerintahkan agar Permaisuri Wang dibvnuh, sekaligus secara muktamad menghapuskan salah seorang seteru terkuatnya. Hal ini, dan banyak lagi episod pembvnuhan yang menimpa orang-orang yang menentangnya, meraihkan beliau reputasi yang digeruni secara meluas terutama di zaman pemerintahannya kelak.

Ketika maharaja mangkat pada tahun 683M, Wu ditabalkan sebagai huangtaihou atau maharani balu dan pemangku kepada maharaja baru, iaitu puteranya Li Zhe yang menggunakan gelaran Maharaja Zhongzhong. Namun, Maharaja Zhongzhong masih belum berada sepenuhnya di bawah pengaruh Wu ketika itu lantaran baginda melantik isterinya sendiri sebagai permaisuri dan mengusulkan perintah untuk melantik bapa permaisuri (mertuanya) sebagai pegawai tinggi. Rancangan ini sampai ke pengetahuan Wu Zetian menerusi rangkaian polis, pemaklum dan perisik rahsianya. Beliau kemudiannya mengeluarkan perintah agar maharaja diturunkan dan merendahkan kedudukannya menjadi putera buangan.

IMPIAN SEORANG WANITA BESI

Pegawai-pegawai lain yang setia kepada maharaja juga turut dibuang, atau bahkan dihukum bvnuh. Wu Zetian kemudiannya menaikkan putera bongsunya, Li Dan sebagai Maharaja Ruizong. Namun, Li Dan hanya menyandang gelaran semata-mata memandangkan ibundanya menguasai segala aspek pemerintahan. Lantaran itu, berkemungkinan besar di bawah desakan ibundanya, Maharaja Ruizong menyerahkan takhta kepada Wu Zetian pada tahun 690M, menamakannya sebagai huangdi – pemerintah atau maharani sebenar yang tempoh pemerintahannya dikenali sebagai Wu-Zhou.

Wu Zetian menaikkan putera bongsunya, Li Dan sebagai Maharaja Ruizong

Keadaan ini dianggap sebagai kemuncak bagi episod pergelutan politik yang dihadapi oleh Wu Zetian selama bertahun-tahun. Seorang wanita berkuasa sebagai maharani adalah suatu perkara yang tidak pernah berlaku dalam sejarah Cina.

Bagi kebanyakan pihak, keadaan ini melanggar hokum manusia dan tuhan. Lantaran itu, Wu Zetian menghadapi tentangan secara bertubi-tubi, yang kesemuanya itu beliau depani dengan tegas dan sama sekali tidak berganjak daripada impiannya. Kebanyakan penentangan tersebut beliau hadapi dengan meletakkan orang-orang kepercayaannya yang berkemahiran menduduki jawatan-jawatan pentin dalam kerajaan sekaligus mengukuhkan lagi pemerintahannya. Langkah ini dipuji secara meluas pada kurun-kurun mendatang.

Salah sebuah pembangunan penting yang dilakukannya sebagai seorang maharani adalah pembangunan yang berkait dengan agama negara. Beliau menjadikan Buddhisme sebagai agama rasmi, menaikkan statusnya jauh melebihi Taoisme. Beliau turut mengarahkan pembinaan sejumlah besar kuil. Dalam tempoh dua tahun pemerintahannya, beliau mengarahkan pelancaran serangan ke atas Empayar Tibet dan pasukan tenteranya itu berjaya menakluk semula empat buah kubu penting di wilayah barat empayarnya. Kejayaan ini dianggap suatu pencapaian penting Wu Zetian.

Kemenangan ini kemudiannya dibayangi oleh sejumlah kekalahan yang dialami oleh pasukan tenteranya. Kekalahan pertama dialami pada musim bunga tahun 696M, apabila dua orang panglimanya ditewaskan oleh pasukan tentera Tibet. Pada musim panas tahun sama, beliau terpaksa menghadapi pemberontakan kaum nomad Khitan di Wilayah Ying.

Pemberontakan ini berkembang menjadi suatu permasalahan serius dan berpanjangan selama bertahun-tahun. Pada tempoh awal pemberontakan ini, pasukan tentera diraja mengalami kekalahan demi kekalahan di samping mereka terus menerima serangan daripada kaum Khitan. Permasalahan ini akhirnya terhenti berikutan tumbangnya pasukan tentera Khitan dan kem4tian ketua mereka.

Walau bagaimanapun, pada zaman pemerintahan Wu Zetian, Empayar Cina mengalami perluasan kuasa yang cukup besar sehingga ke Asia Tengah dan semenanjung Korea. Pemerintahannya tidak sekadar tertumpu pada elemen kegerunan rakyat – beliau juga bertanggungjawab dalam mewujudkan peperiksaan khidmat sivil dan menjadikannya sebagai suatu perkara penting dalam perlantikan pegawai kerajaan.

Hal ini dapat membantu dalam memastikan hanya individu berbakat dan berkemahiran tinggi sahaja menjawat kedudukan penting. Keadaan ini serba sedikit meraihkan Wu Zetian sokongan daripada rakyat awam – memandangkan kewujudan sistem peperiksaan tersebut membolehkan mereka yang datang daripada hampir setiap kasta untuk meminta jawatan dalam kerajaan.

Wu Zetian juga memainkan peranan penting dalam mereka-semula beberapa aspek tertentu dalam hal kemasyarakatan (sosiologi) Cina – beliau mengubah hubungan antara negara dan Taosime, Buddhisme, sastera dan pendidikan. Beliau turut mengarang sejumlah puisi dan mendanai kerja-kerja seni seperti penghasilan patung-patung di Gua-Gua Longmen yang dianggap sebagai salah satu contoh seni Cina-Buddhist yang paling mengagumkan di samping Stele Tanpa Kata di Permakaman Qianling.

AKHIR PEMERINTAHAN DAN KEMANGKATAN WU ZETIAN

Dalam tempoh pertengahan pemerintahannya, Wu Zetian menjalinkan hubungan yang sangat rapat dengan dua orang pegawai pentingnya – iaitu Zhang Yizhi dan saudaranya, Zhang Changzong. Mereka berdua menjadi kekasih maharani dan dalam tempoh tersebut, meraih banyak kemuliaan termasuklah gelaran pangeran. Dua orang bersaudara ini kemudiannya memainkan peranan signifikan dalam peringkat terkahir kehidupan dan pemerintahan Wu Zetian.

Pada suatu tempoh masa antara 700M dan tahun-tahun seterusnya, ketika Wu Zetian berusia 75 tahun, dua orang bersaudara itu menguruskan banyak hal-ehwal penting empayar sehingga perkara tersebut mengundang kemarahan ramai pegawai utama istana.

Pada tahun 705M, maharani Wu Zetian yang telah pun lanjut usianya jatuh gering dan menitahkan agar tiada siapa dibenarkan memasuki kediamannya kecuali dua orang bersaudara itu. Hal ini menjadi faktor utama yang mendorong para pegawai lain mengesyaki bahawa dua orang bersaudara itu berkomplot mahu merampas takhta demi kepentingan peribadi.

Lantaran itu, semasa maharani meraih semula kesihatannya, berlaku pemberontakan pada bulan Februari tahun 705M. Zhang Yizhi dan Zhang Changzong ditangkap lalu dipancung. Kepala mereka berdua digantung di jambatan dan kediaman Wu Zetian pula dikepung.

Maharani secara rasmi dipaksa menyerahkan takhta kepada puteranya, Li Xian yang mengambil semula gelarannya sebagai Maharaja Zhongzhong. Walaupun kedudukannya sudah diturunkan, Wu Zetian tetap dihorm4ti. Beliau mengekalkan gelaran Maharani Balu Zetian Dasheng.

Namun, gelaran ini disandangnya untuk tempoh masa yang singkat kerana menjelang kehadiran musim salji, Wu Zetian mangkat sekaligus menamatkan era pemerintahannya yang dipenuhi dengan cita-citanya untuk menduduki puncak hierarki. Walaupun zaman pemerintahannya kurang digemari oleh para pemerintah sezamannya, dan kenaikan takhta serta tempoh kekuasaannya melibatkan sejumlah tindakan kontroversi, beliau masih lagi dihorm4ti secara berterusan.

Pada tahun sesudah kemangkatannya, putera beliau yang kini berperanan sebagai seorang maharaja, menyemadikan jasad ibundanya itu bersama ayahandanya merangkap suami Wu Zetian – Maharaja Gaozong di Permakaman Qianling yang terletak di puncak Gunung Liang. Beliau juga dikurniakan sejumlah gelaran mulia seperti Tianhou Shengdi dan Zetian Shunshenghuanghou.

TANGGAPAN TERHADAP WU ZETIAN

Dalam sejarah Cina yang penuh berwarna-warni, zaman pemerintahan Wu Zetian memiliki ciri-ciri yang tersendiri, membuatkannya agak menonjol. Sebagai satu-satunya maharani dalam sejarah Cina yang panjang, beliau mendefinisikan semula sejumlah aspek dalam sosiologi Cina. Walaupun dibenci oleh sebilangan pihak dan dipuji pula oleh sebilangan yang lain, Wu Zetian tidak dinafikan telah meninggalkan legasi yang cukup membanggakan.

Zaman pemerintahannya dipenuhi dengan muslihat jahat yang mencetuskan minda dan pergelutan kuasa yang dahsyat. Dalam sebuah era di mana kebiasaannya kaum wanita hanya menjadi gundik dan dayang, beliau tampil ke hadapan – memasang impian yang tiada batasan. Beliau bangkit di dalam istana dan menubuhkan rangkaian perisik, kekasih dan polis sulit. Beliau tidak hanya melangkaui dan mengalahkan musuhnya, beliau bahkan menamatkan riwayat mereka. Pemerintahannya bersandarkan pada kegerunan dan ketakutan untuk menjamin kepatuhan rakyat – suatu bentuk kepatuhan yang beliau gunakan untuk melangsungkan empayar agung Cina.

Riwayat hidupnya sama sekali bukan riwayat hidup tentang seorang pemerintah biasa. Tidak. Riwayatnya menceritakan tentang salah seorang pemerintah wanita paling ulung di dunia. Wanita yang bermula hanya sebagai seorang gundik lalu menjadi maharani yang memegang kuasa mutlak. Wu Zetian adalah bukti bahawa seseorang itu berupaya untuk memerintah seluruh empayar jika memiliki tekad dan keupayaan dalam menghadapi situasi satu lawan seribu.

Pemerintahannya yang bersifat kuku besi mungkin merupakan salah satu contoh yang paling unik dalam memahami bagaimana seseorang itu memanjat tangga kuasa dan menewaskan seteru-seteru politiknya. Riwayat hidup Wu Zetian umpama ‘Game of Thrones’ sebenar yang berlatarbelakangkan empayar Cina!

TERJEMAHAN:

Aleksa Vuckovic. (17 Ogos 2019). The Reign of Wu Zetian: From Concubine to Empress to… Emperor! Ancient Origins.
https://www.ancient-origins.net/ancient-places-asia/wu-zetian-0012453


Muawiyah Bin Abu Sufyan: Kaisar Pertama Bangsa Arab

Siapakah Muawiyah Abu Sufian yang namanya dicatatkan oleh sebahagian penulis sebagai manusia yang jahat, tamakkan kuasa, membunuh ramai umat Islam semata-mata mahu menduduki kerusi khalifah? Adakah Muawiyah merupakan manusia kejam seperti yang dituduh oleh puak Syiah ataupun beliau merupakan salah seorang pemimpin yang paling hebat di dalam sejarah dunia Islam? Mari kita semak siapakah peribadi yang memegang gelaran ‘Kaisar Arab’ ini.

Saad bin Abu Waqqas berkata:

“Aku tidak melihat seorang pun setelah (kewafatan) Uthman Affan yang lebih benar dalam melakukan keputusannya melainkan pemilik pintu ini – iaitu Muawiyah.”

1) SIAPAKAH MUAWIYAH ABU SUFIAN ?

• Nama: Muawiyah bin Abu Sufian Sakhr bin Harb bin Umayyah.

Gelaran: Abu Abdul Rahman.

Info tambahan:

• Kabilah Quraish adalah kabilah yang paling dihormati di Hijaz & di dalam kalangan kabilah itu, Bani Abdul Manaf merupakan yang paling kaya serta mempunyai ramai keturunan.

Keturunan Bani Abdul Manaf terbahagi kepada dua iaitu, Bani Hasyim & Bani Umayyah.

• Bani Umayyah merupakan kelompok terkuat daripada Bani Hasyim & juga merupakan kelompok terakhir yang memeluk Islam di Mekah daripada kabilah Quraish – Bani Hasyim merupakan kelompok pertama memeluk Islam memandangkan pada masa itu, perjuangan Rasulullah saw disokong oleh ahli keluarga yang terdekat daripada Bani Hasyim.

Bani Umayyah terkenal dengan keturunannya yang mahir dalam memimpin, berpolitik & berniaga – bangsa Arab Quraish yang paling kaya.

• Ramai tokoh yang terkenal yang datang daripada Bani Umayyah dan dihormati oleh kabilah lain kerana mereka mempunyai ramai keturunan daripada Bani Hasyim kerana pada masa itu, kemuliaan diukur dengan berapa ramai keturunan yang dimiliki oleh sesebuah kabilah.

• Tahun kelahiran: 5 tahun sebelum kenabian Rasulullah saw.

Pendapat lain mengatakan adalah 7 atau 10 tahun sebelum tahun kenabian.

2) SIAPAKAH KELUARGA MUAWIYAH?

• Nama ayah: Abu Sufian Sakhr bin Harb bin Umayyah.

• Nama ibu: Hindun binti Utbah.

• Adik-beradik:

– Yazid.
– Utbah.
– Hanzalah.
– Amru.
– Anbasah.
– Muhammad.
– Ummu Habibah.
– Ummu Hakam.
– Izzah.
– Maimunah.
– Hindun.
– Sakhrah.
– Juwairiyah.
– Aminah.
– al Fari’ah.

• Selepas peristiwa Hijrah, Muawiyah telah mencapai umur 20 tahun, tetapi beliau tidak turun dalam menyertai peperangan yang berlaku pada ketika itu, seperti Perang Badar dan Perang Uhud.

Dua orang saudaranya telah menyertai Perang Badar & berpihak kepada pasukan tentera Quraish Mekah dan hasilnya:

– Hanzalah mati terbunuh.
– Amru ditawan oleh tentera Islam.

• Perang yang sempat disertai oleh Muawiyah dalam menentang pasukan Muslim sebelum memeluk Islam berlaku di kota Madinah iaitu Perang Khandaq.

3) MUAWIYAH BERKAHWIN DENGAN SIAPA DAN BERAPA RAMAI ORANG ANAKNYA?

• Muawiyah berkahwin dengan 4 orang wanita & mempunyai 8 orang anak kandung.

Berkahwin dengan:

a) Maysun binti Bahdal al-Kalbiyyah lahirlah Yazid.

b) Fakhitah binti Qarazah lahirlah Abdul Rahman & Abdullah.

c) Kanud binti Qarazah ( saudara Fakhitah ) – Tiada anak.

• Pendapat lain mengatakan bahawasanya, Kanud binti Qarazah tidak sempat melahirkan anak kerana Kanud mengikuti Muawiyah keluar berperang menakluk Pulau Cyprus & beliau syahid terbunuh di dalam ekspedisi ini.

d) Nailah binti Amarah al-Kalbiyyah lahirlah Ramlah, Hindun, Aisyah, Atikah & Safiyyah. (Kesemuanya perempuan)

4) BILAKAH MUAWIYAH MEMELUK AGAMA ISLAM?

Di sini ada 2 pendapat yang dicatatkan bagaimana Muawiyah memeluk agama Islam, diantaranya ialah:

1) Muawiyah memeluk Islam semasa peristiwa Fathul Makkah pada tahun ke-8 H bersama bapanya, Abu Sufian & saudara lelakinya, Yazid bin Abu Sufian.

2) Muawiyah memeluk Islam lebih awal sebelum terjadi peristiwa Fathul Makkah. Dicatatkan, Muawiyah memeluk Islam ketika Rasulullah saw mengerjakan ibadah Umrah al-Qada pada tahun ke-7 H & menyembunyikan keislamannya daripada pengetahuan bapanya.

• Setelah memeluk Islam, maka Muawiyah & keluarganya berpindah ke kota Madinah, serta di sana Rasulullah saw mempersaudarakan hubungan Muawiyah dengan al-Hutat bin Yazid al-Mujasyi.

5) BENARKAH MUAWIYAH SEORANG PENULIS WAHYU & PERAWI HADIS ?

YA.

• Muawiyah merupakan salah seorang penulis wahyu ketika zaman Rasulullah saw daripada 16 orang penulis.

• Beliau juga terlibat dalam penulisan al-Quran pada zaman pemerintahan Khalifah Abu Bakar as-Siddiq setelah berlakunya Perang Yamamah yang telah menyebabkan terkorbannya ramai penghafal al-Quran & pada masa ini masih dikekalkan tujuh jenis bacaan Quran.

• Muawiyah sekali lagi terlibat dalam penulisan al-Quran setelah Khalifah Uthman al-Affan memerintahkan supaya al-Quran dibukukan & digunakan dengan satu jenis bacaan sahaja.

• Muawiyah juga merupakan salah seorang perawi hadis yang di mana beliau telah meriwayatkan sebanyak 163 hadis daripada Rasulullah saw.

Tetapi dari jumlah tersebut hanya 4 hadis daripadanya yang disepakati oleh Imam Bukhari & Imam Muslim.

6) APAKAH SUMBANGAN MUAWIYAH DALAM DUNIA ISLAM?

• Menyertai Rasulullah saw bersama tentera Islam dalam Perang Hunain & Perang Taif yang berlaku dalam tahun ke-8 H.

(Berlaku setelah peristiwa Fathul Makkah).

• Pemimpin armada laut pertama Muslim dalam sejarah Islam menentang kuasa empayar Rom Byzantine di kepulauan Laut Mediterranean dengan menaklukkan Pulau Cyprus, Pulau Rhodes dan juga merupakan pemimpin Islam pertama yang menjalan misi mengepung kota Konstantinopel.

Mencabar kekuasaan empayar Rom Byzantine di perairan Laut Aegea dan Laut Marmara.

• Memegang kekuasaan kekhalifahan Bani Umayyah selama 20 tahun – zaman kemakmuran & umat Islam pada masa ini kembali bersatu-padu.

Pada masa tahun pemerintahan pertama Muawiyah, tahun itu dikenali sebagai ‘Ammul Jamaah’ iaitu Tahun Kesatuan/Penyatuan umat Islam setelah lamanya berlaku fitnah-memfitnah & peperangan di kalangan mereka.

(Sumbangan Muawiyah & ekspedisinya akan diterangkan pada bahagian ketiga).

• Menyatukan semula umat Islam ketika di zaman pertelagahan umat Islam yang berlaku dari zaman pemerintahan Khalifah Ali bin Abu Thalib dengan memangku jawatan khalifah setelah mendapat persetujuan & bai’ah dari Khalifah Hassan bin Ali.

(Bagaimana konflik, sebab-sebab dan fitnah yang dilemparkan kepada Muawiyah akan dibahaskan dalam bahagian seterusnya artikel tentang beliau).

7) BILAKAH MUAWIYAH WAFAT?

• Muawiyah meninggal dunia dalam umur 77 tahun pada tahun 60 H di kota Damaskus.

Kesimpulannya, daripada pengenalan yang ringkas ini, kita sudah dapat menilai dan tahu bagaimana sifat serta akhlak Muawiyah bin Abu Sufian sehingga Rasulullah saw mempercayainya sebagai salah seorang jurutulis wahyu merangkap pembantu peribadi baginda. Atas sebab ini, Muawiyah dikategorikan sebagai salah seorang sahabat baginda walaupun beliau tidak memyertai peristiwa Hijrah.

Wallahu’alam.


Betul Ke Illuminati Dan Freemason Yang Mencipta Virus?

1. Virus ni Illuminati dengan Freemason yang cipta

Virus ni sejenis mikroorganisma. Dia duduk elok-elok, diam-diam dalam haiwan perumah (nature host). Dia tak menyebabkan penyakit untuk perumah. Sehinggalah dia berjumpa dan menjangkiti haiwan perumah lain atau menjangkiti manusia, atau daripada haiwan perumah lain seterusnya kepada manusia.

Barulah dia menjadi penyebab penyakit. Itulah yang jadi dalam dunia hari ni. Virus tu elok duduk dalam kelawar, kelawar tu berak kat kandang ba-bi. Orang makan binatang tu. Maka orang dapat penyakit.

Atau contoh lain, bakteria tu elok ja duduk dalam tahi kerbau. Disebabkan orang minum air sungai, orang tu dapat penyakit.

Ada pelbagai punca kenapa haiwan-haiwan perumah ni boleh keluar dan melakukan hubungan dengan manusia.

2. Siapa kata virus yang terdapat pada zaman ni tak ada pada zaman dulu?

Tahun 1912, Selsema Sepanyol serang Tanah Melayu. Lebih kurang 20ribu nyawa melayang.
Tahun 1911, wabak Kolera melanda Kedah. Lebih kurang 1500 nyawa melayang akibat penyakit ini di seluruh Kedah dari awal wabak bermula hingga tahun 1913. Berpunca daripada bakteria bernama Vibrio cholerae.

Wabak Kolera juga pernah melanda pada zaman sahabat. Kolera dipanggil Taun. Ditulis dalam buku At Tarikh Al Islami Al Wajiz, tulisan Dr. Muhammad Suhail Thaqqus, terdapat beberapa orang sahabat yang meninggal dunia akibat jangkitan bakteria ini.

Pada zaman Nabi Muhammad SAW juga ada penyakit kusta (dipanggil Lepra/Pes). Malah ada hadis tentang menjauhi pesakit atau orang yang telah dijangkiti.
Dari mana andaian mengatakan penyakit zaman sekarang tak ada pada zaman dahulu?
Mungkin yang menjadi masalah perbezaan nama. Dulu dan sekarang lain sedangkan ia penyakit yang sama.

Tuberculosis dah lama ada. Dulu dipanggil Phthisis. Bila dilihat daripada simptom, gejala dan kesan kepada organ, pakar perubatan simpulkan dari dulu lagi penyakit tuberculosis dah ada.

Ibnu Sina pernah tulis tentang kesihatan mental dalam Kitab Perubatan Qanun Fii Tibb. Kemurungan, anxiety dan fobia ada dalam kitab tu. Cuma yang berbeza adalah nama. Ibnu Sina tulis buku tu pada tahun 1012 dan siap pada tahun 1024. Masih dirujuk sehingga sekarang.

Tak habis lagi tentang penyakit dan sejarah perubatan. Kali ni pasal Al- Zahrawi.
Pakar bedah moden beragama islam dari Andalusia. Beliau yang memperkenalkan sistem pembedahan. Bukunya turut melakarkan lebih kurang 200 peralatan untuk digunakan dalam pembedahan.

Ilmu perubatan bukan sekadar bacaan sahaja. Kena ada ujian klinikal dan spesimen. Orang yang sakit, datang pada ahli perubatan ni. Barulah ahli perubatan zaman dulu boleh tulis maklumat lengkap tentang penyakit yang pesakit alami. Cuba bayangkan berapa banyak penyakit yang ada pada zaman tu sampai Al- Zahrawi dan Ibnu Sina boleh tulis buku yang lengkap begini.

Sekali lagi, mana datang andaian penyakit zaman dulu tak ada pada zaman sekarang? Ibu bapa dia kot yang tak cerita pasal penyakit zaman dulu.

3. Agenda 21 WHO ni apa benda?

Bila aku cari dekat carian google, dia tulis pasal Agenda 21 – Sustainable Development. Panjang juga dokumen berkaitan agenda 21 ni, ada 351 mukasurat. Agenda 21 ni daripada persidangan UN di Brazil pada tahun 1992.

Ya, sustainable ni membawa maksud memanjangkan sumber supaya boleh digunakan lebih lama. Kita ambil contoh cerita pasal sustainable resource.
Kita ada hutan 100 ekar. Kita nak buat taman perumahan. Kita boleh tebang terus 100 ekar hutan atau tebang sikit-sikit supaya sumber hutan tu boleh guna dalam masa yang lebih panjang.

Itulah salah satu benda yang ada dalam agenda 21. Pasal hutan, pasal sumber air, pasal sisa radioaktif dalam bahagian dua. Ada empat bahagian. Dalam bahagian tiga ada cerita pasal kemiskinan dan pertumbuhan ekonomi.

Adakah mengurangkan populasi penduduk dunia boleh memanjangkan masa penggunaan sumber? Jawapannya adalah Ya.

Sumber yang ada dalam dunia boleh digunakan dalam masa yang lebih lama kalau separuh dari populasi dunia berkurang.

Tapi mana datang teori ni?

Rekod carian google paling awal tentang teori ni pada tahun 2015. Seorang penulis dan Presiden Pusat Polisi Amerika bernama Tom Deweese berkata tentang resolusi ini.

” a new kind of tyranny that, if not stopped, will surely lead us to a new Dark Ages of pain and misery yet unknown to mankind”.

Atau bahasa melayunya :

“jenis kezaliman baru yang, jika tidak dihentikan, pasti akan membawa kita ke Zaman Gelap yang baru dalam keperitan dan penderitaan yang belum diketahui oleh umat manusia.”

4. Kalaulah teori mengurangkan penduduk dunia ni betul?

Apa anda buat kalau teori ni betul? Doktor dan ahli perubatan yang tolong rawat orang supaya boleh sembuh dari penyakit ni anda kata doktor jahat upahan yahudi iluminati.
Kalaulah virus ni ciptaan yahudi? Apa anda buat untuk selamatkan orang yang telah dijangkiti?

Nak masuk universiti belajar perubatan nanti jadi doktor upahan yahudi iluminati pulak.
Lagi satu, ada teori berdegar-degar tentang Freemason cipta penyakit kemudian jual ubat untuk keuntungan.

Ni kalau dah populasi berkurang ni macam mana nak dapat keuntungan?

Rugi bukan sikit ni.


Kebangkitan China Tidak Akan Pernah Aman

Oleh: John Mearsheimer*

Persoalannya adalah mudah dan bersifat mendalam: adakah China akan bangkit dengan aman?

Jawapan saya tidak.

Sekiranya China meneruskan pertumbuhan ekonominya yang mengagumkan dalam tempoh beberapa dekad akan datang, Amerika Syarikat dan China adalah berkemungkinan akan terlibat dalam persaingan keselamatan yang sengit dengan potensi yang besar untuk berlaku pep3rangan. Kebanyakan jiran China, termasuk India, Jepun, Singapura, Korea Selatan, Rusia dan Vietnam, akan bergabung dengan AS untuk mengekang kuasa China.

Untuk menjangkakan masa depan di Asia, seseorang memerlukan teori yang menjelaskan bagaimanakah kuasa yang bangkit mungkin akan bertindak dan bagaimanakah negara-negara lain akan bertindak balas terhadapnya.

Teori politik antarabangsa saya mengatakan bahawa negara yang paling kuat cuba untuk mewujudkan hegemoni di rantau mereka sendiri sambil memastikan tidak ada kuasa dunia pesaing yang menguasai wilayah lain. Matlamat utama setiap kuasa dunia (great power) adalah memaksimumkan bahagian kuasa mereka dalam dunia dan akhirnya menguasai sistem tersebut.

Sistem antarabangsa mempunyai beberapa ciri-ciri penentuan. Aktor utamanya adalah negara yang beroperasi dalam anarki yang mudah maksudnya tidak ada autoriti yang lebih tinggi di atas negara-negara. Semua kuasa dunia mempunyai keupayaan ketenteraan ofensif, yang bermaksud mereka dapat menyakiti satu sama lain.

Yang terakhirnya, tidak ada negara yang boleh mengetahui niat masa depan negara lain dengan pastinya. Cara terbaik untuk bertahan hidup dalam sistem seperti itu adalah menjadi sekuat yang mungkin berbanding pesaing yang berpotensi. Lebih kuat sesebuah negara itu, lebih kurang kemungkinan bahawa negara lain akan menyerangnya.

Kuasa dunia tidak sekadar berusaha untuk menjadi kuasa dunia yang terkuat, walaupun itu adalah hasil yang dialu-alukan. Matlamat utama mereka adalah untuk menjadi hegemon, satu-satunya kuasa dunia dalam sistem ini.

Tetapi hampir mustahil bagi mana-mana negara untuk mencapai hegemoni global dalam dunia moden, kerana ianya adalah terlalu sukar untuk memprojeksi dan mengekalkan kuasa di seluruh dunia.

Malah AS sendiri adalah hegemon serantau dan bukan hegemon global. Yang terbaik yang boleh diharapkan oleh sesebuah negara adalah untuk menguasai halaman belakangnya sendiri (penterjemah: rantaunya sendiri).

Negara yang mencapai hegemoni serantau mempunyai matlamat selanjutnya: untuk mencegah kawasan geografi yang lain daripada dikuasai oleh kuasa dunia lain. Dengan kata lain, kuasa hegemon serantau tidak mahukan pesaing yang setaraf. Sebaliknya, mereka mahu mengekalkan rantau lain terbahagi antara beberapa kuasa dunia supaya negara-negara ini akan bersaing antara satu sama lain.

Pada tahun 1991, sejurus selepas P3rang Dingin berakhir, pentadbiran Bush yang pertama dengan beraninya menyatakan bahawa AS kini adalah negara yang paling berkuasa di dunia dan merancang untuk tetap demikian. Mesej yang sama muncul dalam Strategi Keselamatan Nasional yang terkenal yang dikeluarkan oleh pentadbiran kedua Bush pada bulan September 2002.

Pendirian dokumen ini mengenai p3rang pre-emptif menghasilkan kritikan yang keras, tetapi hampir tidak ada kata-kata protes menyambut pernyataan bahawa AS perlu memantau kuasa yang bangkit dan mempertahankan kedudukannya dalam imbangan kuasa global.

China — sama ada ia kekal autoritarian atau menjadi negara demokratik — adalah berkemungkinan akan cuba menguasai Asia dengan cara AS mendominasi hemisfera Barat.

Khususnya, China akan berusaha untuk memaksimumkan jurang kuasa antara dirinya dengan jiran-jirannya, terutama Jepun dan Rusia. China akan mahu memastikan bahawa dirinya begitu kuat sehingga tiada negara di Asia mempunyai kemampuan untuk mengancamnya.

Tidak mungkin China akan mengejar keunggulan dari sudut ketenteraan supaya ia boleh mengamuk dan men4kluk negara Asia yang lain, walaupun selalunya itu adalah suatu perkara yang mungkin.

Sebaliknya, China berkemungkinan besar akan mahu menentukan sempadan tingkah laku yang boleh diterima kepada negara-negara jirannya, seperti mana cara AS menyatakan dengan jelas kepada negara lain di benua Amerika bahawa AS adalah bos.

Saya mungkin menambah, mendapatkan (status) hegemoni serantau mungkin adalah satu-satunya cara China akan mendapatkan kembali Taiwan.

Negara China yang semakin berkuasa juga berkemungkinan cuba untuk menolak Amerika Syarikat keluar daripada Asia, seperti mana cara AS menolak kuasa dunia daripada Eropah keluar dari hemisfera Barat. Kita perlu menjangkakan China untuk menghasilkan versi Doktrin Monroe mereka sendiri, seperti yang dilakukan Jepun pada tahun 1930-an.

Matlamat polisi ini menjadi masuk akal dari sudut strategik untuk China. Beijing sepatutnya mahukan Jepun dan Rusia yang lemah dari segi ketenteraan sebagai negara jirannya, sama seperti AS yang lebih sukakan Kanada dan Mexico yang lemah dari sudut ketenteraan di sempadannya.

Negara manakah yang waras yang mahu negara berkuasa yang lain terletak dalam rantaunya? Semua orang China tentunya ingat apa yang berlaku pada abad ke-20 ketika Jepun berkuasa dan China berada dalam keadaan yang lemah. Dalam dunia anarki politik antarabangsa, ianya adalah lebih baik untuk menjadi Godzilla daripada menjadi Bambi (rusa).

Tambahan lagi, kenapa pula negara China yang kuat mahu menerima tentera AS beroperasi di halaman belakang negaranya? Lagipun, pembuat dasar Amerika melenting apabila kuasa dunia yang lain menghantar tentera ke hemisfera Barat. Tentera asing tersebut sering dilihat sebagai ancaman berpotensi terhadap keselamatan Amerika. Logik yang sama patut terpakai pada China.

Kenapa China perlu berasa selamat dengan tentera AS ditempatkan berdekatan dengannya? Mengikut logik Doktrin Monroe, tidakkah keselamatan China dicapai lebih baik dengan menolak tentera Amerika keluar daripada Asia?

Kenapa kita perlu mengharapkan orang China bertindak dengan cara yang berbeza daripada yang dilakukan oleh AS? Adakah mereka lebih berprinsip daripada Amerika? Lebih beretika? Kurang nasionalistik? Kurang bimbangkan tentang survival diri mereka? Sudah tentu, mereka bukanlah semua itu, itulah sebabnya kenapa China berkemungkinan meniru AS dan cuba menjadi hegemon serantau.

Ianya adalah jelas daripada rekod sejarah bagaimana pembuat dasar Amerika akan bertindak balas jika China cuba menguasai Asia. AS tidak bertolak ansur dengan pesaing yang setaraf. Seperti yang ditunjukkan pada abad ke-20, Amerika bertekad untuk kekal sebagai satu-satunya kuasa hegemon serantau di dunia.

Oleh itu, Amerika Syarikat dijangka akan berusaha sedaya upaya untuk mengekang China dan akhirnya melemahkannya ke satu tahap di mana China tidak lagi mampu untuk berkuasa di Asia. Pada dasarnya, Amerika Syarikat berkemungkinan akan bertindak terhadap China dalam cara yang hampir sama ia bertindak terhadap Kesatuan Soviet semasa P3rang Dingin.

Negara-negara yang berjiran dengan China juga pasti takut dengan kebangkitannya, dan mereka juga akan melakukan apa sahaja yang mereka boleh untuk menghalang China daripada mencapai hegemoni serantau.

Memang ada bukti yang ketara bahawa negara-negara seperti India, Jepun, dan Rusia, serta kuasa yang lebih kecil seperti Singapura, Korea Selatan dan Vietnam, bimbang tentang kekuasaan China dan sedang mencari cara untuk membendungnya.

Pada akhirnya, mereka akan bergabung dengan koalisi penyeimbangan kuasa yang diketuai oleh Amerika untuk memantau kebangkitan China, seperti Britain, Perancis, Jerman, Itali, Jepun, dan bahkan juga China yang bergabung dengan Amerika Syarikat untuk membendung Kesatuan Soviet semasa P3rang Dingin.

Akhirnya, memandangkan kepada kepentingan strategik Taiwan dalam untuk mengawal laluan kapal di Asia Timur, ianya adalah sukar untuk dibayangkan bahawa Amerika Syarikat serta Jepun membenarkan China mengawal pulau besar itu.

Pada hakikatnya, Taiwan berkemungkinan menjadi pemain penting dalam koalisi penyeimbangan kuasa anti-China, yang pasti akan menimbulkan kemarahan China dan memarakkan persaingan keselamatan antara Beijing dan Washington.

Gambaran yang telah saya lukiskan tentang apa yang mungkin berlaku jika China berterusan dengan kebangkitannya bukanlah sesuatu yang cantik. Saya mendapati ianya adalah sesuatu yang sangat menyedihkan dan berharap saya dapat memberitahu cerita yang lebih optimistik tentang masa depan.

Tetapi hakikatnya politik antarabangsa adalah urusan yang tidak menyenangkan dan berbahaya dan tidak ada muhibbah yang dapat memperbaiki persaingan keselamatan yang sengit yang berlaku apabila kuasa hegemon yang bercita-cita muncul di Eurasia.

Itulah tragedi politik kuasa dunia.

*John Mearsheimer adalah profesor sains politik di University of Chicago dan pengarang buku The Tragedy of Great Power Politics (W.W Norton, 2001).

Terjemahan: Muaz Malik

SUMBER: Tulisan ini disiarkan dalam suratkhabar The Australian yang bertarikh 18 November 2005.


Kampung Itali Bayar €28,000 Untuk Pindah Ke Sana

Beberapa perkampungan dan bandar kecil di Itali menawarkan bayaran sehingga €28,000 kepada sesiapa yang mahu berpindah ke situ. Syaratnya mudah: berusia di bawah 40 tahun dan mesti menetap di kawasan berkenaan dalam tempoh 90 hari selepas disahkan layak. Ini syarat dikenakan kawasan perkampungan Calabria.

Di samping itu, pemohon juga perlu bersedia membina perniagaan atau menerima pekerjaan spesifik bagi melayakkannya mendapat bayaran. Perkampungan Calabria yang terletak di kawasan paling hujung di Itali itu mempunyai populasi seramai 2,000 orang tetapi berdepan masalah pengurangan populasi.

Pemohon boleh dibayar menerusi ansuran bulanan €800-€1000 dalam tempoh tiga tahun. Mereka juga boleh menerima semua wang berkenaan sekiranya ingin membuka perniagaan baru di kawasan yang dipilih. Antara bentuk perniagaan yang dijangka mendapat pembiayaan ini ialah restoran dan kedai-kedai.

Semasa ditemubual saluran berita CNN, kaunselor wilayah Gianluca Gallo memberitahu skim yang dipanggil skim pendapatan tempat tinggal aktif bertujuan merangsang ekonomi setempat dan memberi nafas baru kepada kawasan-kawasan ini. Ini kerana dengan membawa golongan muda ke kawasan-kawasan sebegini, ia dapat menambahbaik mutu kehidupan penduduk di situ.

Buat masa ini, skim dihadkan kepada kawasan yang mempunyai populasi 2,000 orang ke bawah. Tetapi sekiranya skim insentif ini mendapat sambutan menggalakkan, ia akan dikembangkan kepada kawasan berpopulasi 3,000 orang ke bawah. Dijangkakan lebih banyak permohonan akan diterima dalam minggu-minggu berikutanya dengan peruntukan dana €700,000.

Selain Calabria, beberapa perkampungan dan bandar kecil lain turut menawarkan insentif sama. Perkampungan Santa Fiora, Tuscany dan bandar kecil Rieti, Lazio menawarkan insentif kepada pekerja jarak jauh dan menawarkan sewa rumah pada kadar diskaun 50% sekiranya tinggal selama dua hingga tiga bulan. Dengan kadar sewa sekitar €300-€500 sebulan, pekerja boleh membayar sewa serendah €100 sebulan.

RUJUKAN:

Coffey, Helen. (2021). ITALIAN VILLAGES TO PAY MILLENNIALS UP TO €28,000 TO MOVE THERE. The Independent. Diambil dari https://www.independent.co.uk/travel/news-and-advice/italy-village-millennials-pay-move-b1883193.html


Bagaimana Kalau Arteri Anda Terluka Sampai Darah Menyembur?

Saya pernah tulis satu artikel tentang kecederaan l.uka terti-kam atau bendasing menembusi bahagian kulit. Ringkasan dari artikel ini, jangan cabut benda yang terti-kam tu sebab akan menyebabkan l.uka tu terbuka dan menyebabkan penda-rahan. Kalau dah dicabut, pastikan tekap bahagian l.uka tu untuk hentikan penda-rahan.

Pautan ke artikel : https://www.thepatriots.asia/apa-kena-buat-dengan-l.uka-terti-kam/

Hari ni kita cerita tentang l.uka yang terbuka pula. L.uka terbuka ni seperti terkena objek tajam seperti terhiris pisau atau objek tajam. Bila cerita bab l.uka terbuka ni, kita tak cerita tentang terhiris jari atau l.uka bergeser.

Tahap keterukan l.uka bergantung pada bahagian dan organ dalaman yang terlibat. Sekiranya terkena salur da-rah arteri, ia boleh menyebabkan kehilangan da-rah yang banyak dan jangkitan kuman boleh menyebabkan l.uka menjadi lebih teruk.

L.uka yang mengenai salur arteri boleh menyebabkan tubuh kehilangan da-rah sebanyak 40 peratus dalam tempoh 3-4 minit. Ini berbeza untuk l.uka pada bahagian kepala kerana disitu terletaknya organ otak dan saraf.

Anatomi Tubuh Manusia

Pertama sekali kita perlu tahu bahagian mana yang berisiko dan bahagian kurang berisiko. Saluran da-rah ada dua jenis iaitu vena dan arteri.

Arteri adalah salur da-rah yang tebal dan membawa da-rah keluar dari jantung. Kenapa perlu tebal? Sebab tekanan tinggi diperl.ukan untuk mengepam da-rah ke seluruh badan. Kalau nipis, mungkin salur akan pecah akibat tak mampu menanggung tekanan semasa aliran da-rah ke seluruh badan.

Vena adalah salur da-rah yang membawa da-rah ke jantung. Uniknya vena, kerana ia nya mempunyai struktur “penghalang” disebut sebagai injap. Injap akan menghalang da-rah tidak beroksigen daripada berpatah balik dan bercampur dengan da-rah yang beroksigen. Injap ni juga akan pam da-rah daripada organ ke jantung.

Satu lagi saluran ialah kapilari iaitu saluran da-rah yang menghubungkan antara saluran da-rah arteri dan vena.

L.uka pada bahagian arteri menyebabkan penda-rahan yang lebih teruk berbanding bahagian vena dan kapilari. Penda-rahan arteri akan menyembur tetapi vena akan mengalir perlahan. Rujuk gambar di bawah untuk gambaran.

Bertenang sekiranya anda ialah mangsa atau tenangkan mangsa. Perkara pertama yang perlu dilakukan ialah hentikan penda-rahan. Gunakan objek seperti kain atau kapas untuk menekap bahagian l.uka. Kehilangan da-rah dalam kapasiti yang banyak boleh menyebabkan risiko kehilangan nyawa.

Pastikan tekap di tempat yang betul kerana khuatir keadaan yang berda-rah boleh menyebabkan kekeliruan. Ini menyebabkan kita menekap pada tempat yang salah dan penda-rahan tidak dihentikan.

Cuci l.uka dengan air bersih untuk menghilangkan kekotoran pada bahagian l.uka. Kotoran mungkin menyebabkan jangkitan kuman dan melambatkan da-rah membeku. Tinggikan anggota yang l.uka dari paras jantung untuk mengurangkan da-rah mengalir keluar.

Lakukan tekanan yang berterusan pada nadi untuk menahan da-rah dari keluar dengan banyak. Jangan ikat anggota yang tercedera kerana ia boleh merosakkan tisu dan organ badan kerana tidak mendapat bekalan da-rah yang secukupnya. Menghalang aliran da-rah menyebabkan kerosakan tisu tubuh seterusnya mengagalkan organ itu berfungsi.

Asasnya, pastikan anda hentikan penda-rahan untuk mengelakkan kejutan pada tubuh akibat kehilangan da-rah. Kita boleh bezakan l.uka penda-rahan pada tiga jenis saluran yang ada pada tubuh kita berdasarkan gambar di atas.


Malaysia Perlukan Entrepreneur Atau Technopreneur?

Malaysia telah menjadi negara yang sedang membangun dan ketika ini negara kita telah merangka cita-cita untuk menjadi negara pengeluar yang berdaya saing. Dalam mengejar cita-cita tersebut kita sedang menempuhi peralihan Revolusi Indsutri ke-4. Berbagai pelan-pelan strategik telah di buat tapi masih kita tidak mampu mengejar revolusi industri ini. Berani saya katakan kita masih belum capai lagi Revolusi Industri ke-3.

Beberapa tahun lagi teknologi seperti Li-Fi, rangkaian 5G, kereta berkuasa elektrik, Internet of Things (IoT), Deep Learning dan sistem automasi yang mempunyai kemampuan Artificial Intelligence (AI) akan mula digunakan di dunia. Tapi apakah negara kita dapat menguasai teknologi berikut? Ataupun kita hanya perlu beli teknologi ini dari luar negara dan di ubahsuai sedikit mengikut citarasa serta kemampuan rakyat Malaysia. Berbagai mesyuarat, pelan dan kajian dibuat tapi ramai tenaga kerja RnD di negara mengatakan idea-idea mereka kadang-kadang tidak diendahkan. Maka disebabkan itu teknologi kita masih ditakuk lama.

Perkara ini berlaku kerana jawatan tertinggi di dalam Syarikat Berkaitan Kerajaan (GLC) yang berteraskan teknologi masih dikuasai oleh golongan entrepreneur. Sedangkan untuk memacu satu syarikat yang berteraskan teknologi pada abad ini kita memerlukan golongan technopreneur ataupun seseorang yang mempunyai daya inovasi. Mungkin pada tahun-tahun yang lalu kita masih boleh mengekalkan orang yang berlatar belakangkan ekonomi dan perniagaan kerana kita masih dalam proses membangun.

Tetapi dalam era ini teknologi berkembang dengan sangat pantas. Jika kita masih mengekalkan cara lama maka kita akan ketinggalan lagi jauh. Kita boleh ambil contoh kenapa syarikat besar seperti Google, Adobe, Amazon, AMD dan lain-lain mereka melantik CEO dari kalangan orang teknikal untuk mengetuai pekerja-pekerja syarikat mereka untuk menghasilkan sesuatu produk yang menjana keuntungan syarikat. Seorang ketua di dalam syarikat berasaskan teknologi perlulah mempunyai pandangan yang luas terhadap perkembangan teknologi serta berwawasan tinggi. Baru kita tidak ketinggalan lagi.

Disini saya senaraikan perbezaan Entrepreneur dan Technopreneur:-

Dengan kenyataan ini bukanlah kita tidak memerlukan golongan entrepreneur kerana saya menganggap “Human being is a puzzle of need”. Kita mempunyai tugas dan tempat yang sesuai untuk masing-masing. Sebagai contoh, golongan entrepreneur boleh memacu syarikat yang lebih kepada pemodalan, pengurusan kontrak, pemasaran dan lain-lain.

Kita perlu memberi peluang kepada golongan technopreneur dan sebagai orang yang terlibat dalam perniagaan berasaskan teknologi juga saya lihat terdapat ramai rakyat Malaysia yang berpotensi dalam technopreneur. Ramai dalam kalangan ini terlibat dalam syarikat startup dan tidaklah mendapat sambutan mungkin kerana tidak mendapat dorongan dari masyarakat, kebanyakkannya memilih untuk mempercayai produk keluaran luar negara berbanding buatan Malaysia dan kurang diberi bantuan dari segi model perlaksanaan permasaran.

Golongan technopreneur lebih sesuai untuk menjadi pemimpin syarikat teknologi kerana mereka lebih senada dengan pekerja bidang teknikal. Mereka lebih memahami masalah sesuatu produk tersebut dan mampu memberi arahan atau idea untuk menyelesaikannya. Perkara ini sangatlah membantu pembangunan sesebuah syarikat kerana pendapatan syarikat adalah bergantung dengan produk. Jika bagus produk tersebut maka makin ramailah yang akan membeli atau menggunakannya lantas memberi keuntungan kepada syarikat.

Selain itu, golongan technopreneur akan lebih cenderung untuk memberi jawatan kerja kepada mereka yang mampu menyelesaikan masalah dan bukannya orang yang mampu bercakap panjang lebar ketika temuduga. Rata-rata golongan mahir dalam teknikal tidak suka bercakap panjang lebar melainkan perkara yang dibincangkan itu menarik minat mereka. Sebagai orang teknikal, jika mereka mendapat ketua yang dapat memahami gerak kerja mereka ia adalah satu kelebihan.

Mereka tidak perlu bersusah payah untuk berkomunikasi dan hanya perlu fokus terhadap pekerjaan mereka. Ketua yang mempunyai pengetahuan teknologi lebih mudah untuk mengerakkan kemajuan syarikatnya. Ini kerana, mereka memiliki visi terhadap produk yang lebih jelas dan ringkas. Pengalaman mereka akan memudahkan syarikat untuk mendominasi didalam penghasilan teknologi untuk masa hadapan berbanding golongan yang tiada pengetahuan teknikal.

Akhir sekali, walaupun pengetahuan didalam teknologi adalah kemahiran kepimpinan yang penting untuk syarikat yang berasaskan teknologi, tetapi seseorang ketua yang mempunyai kemahiran dalam urusan perniagaan dan teknologi akan memberikan impak yang lebih baik. Suka saya cadangkan kepada anda untuk menonton drama bersiri “Silicon Valley”. Dengan menonton drama ini mungkin anda akan lebih memahami bagaimana caranya untuk menguruskan syarikat berasaskan teknologi.

Banyak teknik-teknik pengurusan yang anda boleh pelajari seperti “Scrum Management” untuk membantu seseorang menguruskan sesebuah kumpulan teknikal untuk membangunkan produk. Mungkin anda akan rasa banyak kelebihan akan memihak kepada golongan entrepreneur tetapi jika anda ukur dari jangka masa panjang. Golongan technopreneur ini akan lebih berjaya untuk memacu syarikat yang berteraskan teknologi. Anda boleh ambil contoh seperti syarikat Facebook, Instagram dan Tesla yang mengambil jangka masa panjang untuk berjaya. Kerana mereka sangat yakin dengan produk yang dihasilkan oleh mereka dapat memberi impak kepada manusia.

Rujukan:-


Fakta Menarik Mengenai Lebah

1. Nama saintifik lebah adalah Anthophila yang membawa maksud ‘peminat bunga’ (antho = flower, phila = lover). Lebah madu, antara lebah yang paling terkenal mempunyai nama saintifik Apis mellifera yang membawa maksud lebah, pembawa madu (Apis = bee, mellifera = honey-bearing).

2. Lebah adalah satu-satunya serangga yang menghasilkan makanan untuk manusia, yakni madu lebah. Madu lebah dihasilkan melalui pengumpulan nektar yang kemudiannya dikeringkan menggunakan kibasan sayap lebah. Madu mengandungi kira-kira 76% gula, 18% air dan 8% bahan lain.

3i. Sebuah koloni terdiri daripada tiga jenis lebah, iaitu ratu lebah (queenbee), lebah pekerja (worker bee) dan lebah jantan (drones).

3ii. Ratu lebah dianggap sebagai ketua bagi koloni lebah tertentu. Tugas ratu lebah adalah untuk mengawan dengan lebah jantan untuk menghasilkan telur lebah. Seekor ratu mampu menghasilkan sehingga 2,500 telur lebah sehari. Penggantian ratu lebah berlaku kira-kira setiap 2 hingga 3 tahun sekali setelah kematian ratu yang terdahulu.

3iii. Lebah pekerja (worker bees) adalah terdiri daripada lebah betina. Kesemua tugas melibatkan sarang lebah dikendalikan oleh lebah pekerja termasuk mencari nektar, mengukuhkan dan melindungi sarang serta memberi makanan kepada larva. Hanya lebah pekerja dan ratu sahaja yang mempunyai sengat, akan tetapi setiap lebah pekerja akan mati setelah menyengat sesuatu (kecuali ratu). Tempoh hayat lebah pekerja hanyalah sekitar 6 hingga 8 minggu.

3iv. Lebah jantan pula dikenali sebagai drone. Tugas drone adalah semata-mata unntuk mengawan dengan ratu lebah. Drone mengawan dengan ratu lebah menerusi upacara ‘mating flight’, dimana si ratu akan datang kepada sebilangan drone untuk mencari pasangan, manakala drone yang dipilih akan memasukkan ‘endophallus’ kedalam ratu untuk memancutkan semen (sama seperti penis bagi manusia). Endophallus tersebut kemudiannya direntap dari tubuh si drone selesai proses mengawan. Lazimnya drone akan mati sesudah mengawan dengan ratu. Seandainya ia masih hidup, ia akan diusir keluar kerana telah melaksanakan tugasnya dan sudah tidak diperlukan lagi.

4. Sarang lebah (honeycomb) terbentuk menggunakan sistem bentuk poligon hexagon sempurna (poligon bersisi enam). Susunan bentuk hexagon adalah bentuk pembinaan semulajadi yang paling luas (space efficient) dengan 0% pembaziran ruang serta menggunakan bahan yang paling minima (material efficiency). Ini membantu dalam memastikan penyimpanan madu yang banyak dalam setiap honeycomb tanpa perlu menggunakan banyak bahan (beeswax).

5. Lebah mempunyai dua perut, iaitu perut untuk menyimpan makanan (true stomach) dan perut untuk menyimpan nektar (crop / honey sack). Ia mampu menyimpan kandungan nektar sebanyak 80% dari berat badannya sendiri.

6. Ketika musim sejuk, sebahagian lebah pekerja akan mengambil peranan sebagai ‘heater bees’ dengan menggetarkan seluruh tubuhnya untuk menghasilkan haba bagi memastikan suhu sarang lebah kekal pada suhu 95ºF. (35ºC).

7. Lebah berkomunikasi antara satu sama lain menggunakan sebaran bauan kimia yang dikenali sebagai feromon melalui kaedah tarian.

8. Menurut catatan beberapa laman sesawang, pakar arkeologi pernah menemui beberapa balang madu lebah didalam sebuah makam Mesir yang sudah mencecah umur 3,000 tahun ketika mereka sedang menjalankan proses penggalian piramid. Ia dikhabarkan ditemui di makam Tutankhamun, manakala ditempat lain ia direkodkan ditemui di kawasan makam yang lain. Ada juga sebahagian berita tersebut tidak menceritakan ciri-ciri madu itu sendiri. Berita ini telah dilaporkan sendiri oleh badan berautoriti sahih seperti National Geographic dan Smithsonian akan tetapi masih diragukan.

9. Lebah bertanggungjawab keatas percambahan sepertiga bekalan makanan manusia seluruh dunia dan 80% pendebungaan melalui serangga dilakukan oleh lebah. Ini adalah kerana lebah melakukan proses pendebungaan (pollination) setiap kali ia hinggap pada mana-mana bunga. Debunga pada benang sari bunga akan melekat pada tubuh badan dan sayap lebah. Ia kemudiannya disebarkan ke kawasan baharu ketika lebah terbang tempat lain. Oleh sebab ini, lebah seperti lebah madu dan lebah kumbang dengung (bumblebee) dikategorikan sebagai antara haiwan yang paling berpengaruh terhadap kehidupan umat manusia. Bahkan, ramai saintis berpendapat bahawa jika pupusnya lebah, maka pupuslah umat manusia.

10. Lebah mempunyai kira-kira 170 reseptor bauan dan deria bau 50 kali ganda lebih baik berbanding anjing. Hal ini ditemui oleh pakar entomologi, Hugh Robertson dalam kajian reseptor bauan (smell) dan rasa (taste) lebah madu di University of Illinois. Bahkan, terdapat beberapa eksperimen dilakukan di Semenanjung Balkan dimana lebah dilatih dan digunakan sebagai ‘smeller bees’ atau pencari periuk api yang masih aktif yang ditinggalkan pasca perang Bosnia 1992 hingga 1995. Selain daripada itu, lebah juga digunakan untuk mengesan sel kanser dari tubuh manusia.

11. Lebah mempunyai deria penglihatan berasaskan warna trichromatic, sama seperti manusia. Manusia boleh melihat warna gabungan yang terdiri daripada tiga warna asas iaitu merah, biru dan hijau. Manakala lebah pula mampu melihat gabungan warna biru, hijau dan ultraviolet. Lebah tidak mampu melihat warna merah akan tetapi boleh mengesan warna yang mempunyai ‘wavelength’ kemerahan seperti kuning dan ‘bee’s purple’ (suatu jenis warna ultraviolet). Kecekapan mata lebah juga 5 kali lebih baik berbanding manusia dimana ia mampu mengesan perubahan warna bunga pelbagai sisi yang dikenali sebagai ‘iridescent’. Kebolehan deria pandangan ini membantu lebah dalam proses pendebungaan dan pengumpulan nektar.

12. Lebah yang ditugaskan untuk menjaga koloni sangat sensitif terhadap gas karbon dioksida. Ini adalah kerana lebah telah berevolusi unntuk mengesan karbon dioksida dalam hembusan nafas musuh dan lazimnya akan menyengat musuh pada kawasan muka, dimana merupakan kawasan paling sensitif pada mana-mana haiwan. Tambahan pula, lebah lebih sensitif terhadap objek yang berwarna gelap dan berbulu, memandangkan kebanyakan mamalia yang menjadi musuh semulajadi lebah mempunyai ciri yang sama. Oleh sebab itulah penternak lebah mempunyai pakaian perlindungan khas yang berwarna putih.

13. Lebah mampu mengibas sayapnya sebanyak 230 kali sesaat, mengakibatkan getaran di udara membentuk bunyi ‘buzz’. Kibasan sayap ini membantu dalam proses pendebungaan, pembentukan madu dan mengekalkan suhu sarang lebah.

14. Lebah pekerja juga melaksanakan peranan sebagai ala-ala penggali kubur atau ‘Undertaker Bees’ dimana ia ditugaskan untuk mengeluarkan mana-mana mayat lebah yang telah mati didalam sesebuah sarang lebah.

15. Pada mulanya, saintis menjangkakan bahawa warna kuning hitam pada tubuh lebah adalah untuk memberi peringatan kepada pemangsa terutama sekali bagi yang pernah disengat untuk menjauhkan diri mereka. Akan tetapi setelah melakukan kajian lebih lanjut, Dr. Nigel Raine dari University of London berpendapat bahawa cara lebah terbang dan bunyi ‘buzz’ yang terhasil daripada lebah tersebut memainkan peranan lebih besar untuk menghalau pemangsa berbanding warna tubuhnya. Akan tetapi ia tetap memainkan peranan tersebut, hanya tidak begitu signifikan.

#AC #SNJoker

Rujukan :

Honey Bee Genus https://www.insectidentification.org/insect-description.asp…

Honey Composition http://www.mmm.ba/royal-jelly/Honey-composition.html

Why Nature Loves Hexagon – It’s Okay To Be Smart https://youtu.be/Pypd_yKGYpA

Honey Bee Queen Mating Flighthttps://www.orkin.com/stin…/…/mechanics-of-honey-bee-mating/

Honey In The Pyramidsi) https://www.nationalgeographic.com.au/…/honey-in-the-pyrami…

ii) https://www.smithsonianmag.com/…/the-science-behind-honeys…/

The Guardian – Importance of Beeshttps://www.theguardian.com/…/2015/jun/17/why-are-bees-impo…

Professor Hugh Robertson – Honey Bee’s Chemoreceptors For Smell and Tastehttps://news.illinois.edu/view/6367/206824

Smeller Bees and Landmines https://www.telegraph.co.uk/…/Sniffer-bees-reared-to-detect…

Bees and Cancer Cells Detection https://www.smithsonianmag.com/…/can-bees-be-trained-to-sn…/

Bees’ Trichromatic Sighthttps://www.beeculture.com/bees-see-matters/

Honey Bee Aggression http://labs.biology.ucsd.edu/…/Teach…/honeybee_aggession.htm

Bee’s Wing Flaphttp://m.caltech.edu/ne…/deciphering-mystery-bee-flight-1075

Undertaker Beeshttps://www.sciencedaily.com/releas…/1997/…/970910052734.htm


Harajuku – Medley Fesyen Sub-Budaya Jepun

Apabila krisis kewangan dunia tercetus pada tahun 90-an, ia menjadi pencetus kepada generasi muda Jepun ketika itu menyatakan ketidakpuasan hati mereka. Tetapi ketidakpuasan hati mereka bukan diekspresikan menerusi protes jalanan tetapi dalam bentuk fesyen sub-budaya Harajuku yang diinspirasikan daripada anime, gothik dan Lolita.

Perkataan Lolita ini diambil daripada novel Lolita yang dikarang oleh penulis novel Vladimir Nabokov pada tahun 1955. Kini, novel tersebut diiktiraf sebagai antara karya sastera terbaik abad ke-20. Bagaimanapun, terma ini dianggap kontroversi kerana ia menyentuh tema hubungan seksual Lolita yang berusia 12 tahun dengan bapa tirinya Humbert.

Justeru, amat penting untuk memahami mengapa majalah fesyen Ryuko Tsushin 1987 merujuk satu sub-budaya Harajuku sebagai Lolita. Ia berkemungkinan merujuk kepada individu dewasa yang memilih pakaian yang bertemakan kegelapan atau comel sebagai alternatif kepada norma sekitarnya.

Tetapi terdapat banyak fesyen yang diinspirasikan daripada Lolita tanpa definisi jelas yang membezakan Lolita dengan fesyen dinyatakan. Misalnya, satu gaya Lolita secara serentak melambangkan imej punk dan keanak-anakan. Antara gaya fesyen yang popular di Jepun terutama Harajuku ialah gaya comel Lolita.

Fesyen sebegini diinspirasikan daripada kisah dongeng, watak popular seperti Hello Kitty, pakaian era Victoria dan warna pastel. Ada pula yang obses dengan gaya gothik dan punk yang dipengaruhi oleh era Victoria. Kebiasaannya, mereka suka memakai pakaian berwarna gelap, memakai kerongsang dan salib serta payung les.

Sementara Kodona atau gaya lelaki pula merujuk kepada fesyen lelaki yang diinspirasikan daripada pakaian era Victoria. Pemakainya akan memakai pakaian bercorak mencolok mata atau yang mempunyai les besar dan seluar yang dipo.to.ng pendek. Pemakainya biasa dilihat bukan saja di Harajuku tetapi juga di Shibuya, Ginza dan Shinjuku.

Tahun 90-an menyaksikan kemunculan jenama seperti Princess Princess. Jenama ini mendapat tempat di hati golongan muda Jepun terima kasih kepada kemunculan kumpulan visual kei seperti Ma.li.ce Mizer. Visual kei merupakan gerakan fesyen yang dipelopori artis Jepun di mana mereka mengenakan solekan dan kostum berkilat. Fesyen sebegini mengingatkan peminat terhadap gaya fesyen kumpulan rock glam.

Sementara Gyaru atau Ganguro pula lebih menjurus kepada fesyen yang mengangkat kecantikan luaran. Fesyen ini juga muncul pada tahun 90-an di mana pemakainya memakai pakaian yang bersifat provokatif dan meme.ra.ngkan kulit mereka. Antara aksesori yang wajib dimiliki mereka ialah bulu mata palsu dan kasut tumit tinggi.

Terdapat banyak fesyen jalanan Jepun yang dipengaruhi oleh pelbagai jenama Jepun dan asing. Sesetengah daripadanya bersifat unik dan radikal. Justeru, bagi mengetahui sama ada trend fesyen yang dinyatakan masih laku atau tidak, penggemar fesyen sentiasa merujuk kepada majalah fesyen seperti Fruits. Fruits banyak mempromosikan fesyen jalanan Jepun tetapi sayangnya, ia tidak lagi beroperasi hari ini.

Walaupun gaya fesyen yang dinyatakan datang dan pergi, para penggemarnya masih boleh dilihat di jalanan Tokyo termasuk Harajuku. Ini termasuk Bosozoku, gaya popular dalam kalangan pemuda dan pemudi Jepun seperti dilihat dalam anime atau filem Jepun. Mereka biasanya memakai sut seperti ninja atau pakaian ahli geng motosikal. Jaket kulit yang dipakai tidak dibutang dengan tujuan mempamerkan tubuh mereka yang sasa dan bertatu.

Di Barat, budaya fesyen Harajuku tidaklah begitu popular. Tetapi ia mula dikenali terima kasih kepada citarasa unik penyanyi rock Amerika Gwen Stefani. Mungkin ia kelihatan pelik di mata orang biasa. Tetapi bagi mereka, ia merupakan ekspresi kebebasan daripada kehidupan yang membosankan.

Di sebalik imej provokatif yang ditampilkan oleh pendukung budaya fesyen Harajuku, itu tidak bermakna orang Jepun melupakan kostum tradisi mereka. Mereka masih memakai kimono untuk upacara tertentu seperti perayaan dan upacara pengebumian. Tetapi ada juga yang memakainya sebagai pakaian harian dan boleh dilihat di kawasan seperti Ginza.

RUJUKAN

Vukovinski, D.K. Harajuku – The fashion medley of Japanese subcultures. Travel-Adviser.eu.


Tamadun Maya Gunakan Coklat Sebagai Mata Wang

Jika kita berada dalam tamadun Maya, berkemungkinan kepingan coklat jenama Hershey yang kita miliki sama nilanya dengan emas. Kajian terbaru menunjukkan bahawa coklat menjadi bentuk mata wang yang orang Maya banggakan – dan kehilangan makanan istimewa ini telah memainkan peranan dalam keruntuhan tamadun yang mewah ini.

“Tidak ada kesilapan dalam kajian ini”, kata David Freidel, ahli antropologi dan pakar sejarah kaum Maya dari Washington University di St. Louis, Missouri. Menurut beliau, coklat adalah makanan berprestij dan ia dijadikan sebagai mata wang.

Tamadun purba biasanya tidak menggunakan mata wang sebagai wang pertukaran, namun mereka mengamalkan sistem barter iaitu pertukaran barang yang mempunyai sama nilai. Dalam kes tamadun Maya ini, sistem barter diamalkan seperti tembakau, padi, dan pakaian. Penjajah Sepanyol yangb tiba pada abad ke-16 Masihi pula dikatakan menggunakan bijiran koko sebagai mata wang untuk membayar pekerja orang asal., tapi kesashihannya tidak pasti adakah bijiran koko sejenis mata wang sebelum kedatangan mereka.

Untuk mengesahkan kajian ini, Joanne Baron, ahli arkeologi bersama Bard Early College Network (rangkaian yang fokuskan kepada pembelajaran tahap kolej kepada pelajar sekolah tinggi) menganalisis hasil lukis orang Maya. Beliau fokuskan kajian terdahulu yang diterbitkasn dan hasil lukis Maya di fasa klasik (sekitar tahun 250 ke 900) yang bertempat di tanah rendah orang Maya yang kini menjadi negara Mexico. Artifak tersebut – termasuk mural, lukisan seramik, dan ukiran – menunjukkan terdapat pertukaran di pasar dan pemberian hadiah kepada para raja Maya.

Coklat tidak dinyatakan dalam ukiran terawal dari penemuan Baron, tetapi ia menjadi kegunaan lazim pada abad ke-8 Masihi. Pada abad tersebut barulah orang Maya gunakannya sebagai mata wang – item yang digunakan meluas untuk membeli barangan dan membayar servis daripada sistem barter. Orang Maya biasanya gunakan koko sebagai minuman panas yang dimasak stim dalam cawan tanah liat.

Penerangan terawal tentang penggunaan coklat dicatat pada abad pertengahan ke-7 Masihi. Dalam lukisan mural dalam pyramid yang berkemungkinan adalah pasar utama berdekatan sempadan Guatemala, seorang wanita menawarkan semangkuk yang kelihatan sebagai coklat panas sebagai pertukaran kepada doh yang dia peroleh untuk membuat resepi tamales. Menurut Baron, lukisan ini menunjukkan walaupun coklat juga dijadikan sebagai pertukaran barter, ia tidak dijadikan sebagai bentuk mata wang.

Kemudian beberapa bukti baru menunjukkan coklat perlahan-lahan menjadi sebagai mata wang – dalam bentuk tapai dan bijiran koko kering. Baron dokumentasikan sekitar 180 lukisan seramik dan mural dari 691 hingga 900 Masihi, menunjukkan bahan mentah ini dihantar kepada ketua Maya sebagai hadiah penghargaan, ataupun cukai. Dalam laporan Economic Anthropology, barangaqn seperti tembakau dan bijiran padi digunakan sebagai hadiah penghargaan, tetapi barangan yang menonjol dalam setiap lukisan adalah pakaian tenunan dan beg yangt berisi bijiran koko kering.

Baron percaya bahawa fakta yang menunjukkan raja orang Maya mengumpul koko dan pakaian tenunan berupa cukai adalah sejenis mata wang ketika itu. Menurutnya, koko lebih banyak disimpan oleh raja melebihi apa yang kerabat diraja jamah. Koko tersebut digunakan untuk membayar pekerja istana atau membeli barangan di pasar.

Menurut Freidel, koko menjadi makanan kesukaan orang Maya namun nilainya lebih mahal dari bijiran padi kerana pokok koko biasanya hadapi kegagalan dalam pertumbuhan dan tidak tumbuh subur di kawasan berdekatan kota Maya. Sesetengah ahli akademik percaya bahawa kebuluran adalah penyebab kepada keruntuhan tamadun Maya era klasik. Baron mengesyaki bahawa gangguan bekala koko oleh masalah politik mungkin membawa kepada keruntuhan ekonomi Maya.

Freidel menyatakan, kebangkitan penerangan artistic terhadap koko tidak menunjukkan bahawa kepentingan koko sebagai mata wang. Beliau mempersoalkan: Adakah dengan perbanyakkan mural dan lukisan berkenaan koko, ia menjadi penting atau sekadar penambahan ilmu saja? Beliau sendiri mengaku yang beliau meragui kehilangan sumber koko adalah menyebab keruntuhan tamadun. Bijiran koko bukan saja satu-satunya baranganh yang berpontensi sebagai mata wang. Kain tenunan, bijiran padi, dan sejenis batuan kecil hijau juga berperanan sebagai mata wang. Mustahil kekurangan dan kehilangan sesuatu barangan membawa keruntuhan tamadunj, tegas Freidel.

TERJEMAHAN DAN OLAHAN:

The Maya Civilization used Chocolate as Money. https://www.sciencemag.org/news/2018/06/maya-civilization-used-chocolate-money